Hotam Fayziyev xotirasiga bag’ishlov. | Xurshid Davron kutubxonasi\nHotam Fayziyev xotirasiga bag’ishlov.\nMuallif Adib: TV, FOTO, VIDEO, AUDIO, Xotira va yodnomalar 10.05.2013 izoh yo'q\nБундан уч кун олдин, 7 май куни ўзбек санъатининг таниқли вакили, истеъдодли кинооператор ва режиссёр Ҳотам Файзиев ҳам 76 ëшида оламдан ўтди. У ўзбек киноси тарихида ўчмас саҳифа бўлиб қолган «Сен етим эмассан» (1962), «Тошкент — нон шаҳри» (1967), «Фавқулодда комиссар» (1969), «Абу Райҳон Беруний» (1974), «Дилором» (1968), «Ўткан кунлар» (1998) каби бадиий фильмларни суратга олган.\nТаниқли ўзбек кинорежиссёри Мелс Афзалов Ҳотам Файзиевни эслаб шундай дейди:\n— Ҳотам аканинг ўзбек киносанъати учун беқиёс хизмати сингган. “Сен етим эмассан” сингари киноларни тасвирга туширган. Киночиларни орасида жуда катта обрўга эга одам эди. Тинмасдан ишларди, иш, иш ва яна иш. Ёш режиссёрлар шу одамни қўл остида кино олиб жуда кўп нарсани ўрганди. Бутун ўзбекистонлик кинооператорларнинг устози эди. “Ўтган кунлар” филмида мен билан бирга ҳам режиссёр ҳам сценарий муаллифи бўлди. Шуҳрат Аббосовни, мени машҳур қилган аслида Ҳотам Файзиев бўлади. Санъатда жуда катта из қолдирган инсон. Мени номидан айтинг. Мен тасанно айтиб, бу одамга тиз чўкаман.\nЎзбекистонда хизмат кўрсатган санъат арбоби, кинооператор ва кинорежиссёр Ҳотам Файзиев 1937 йилда Тошкентда туғилган. 1958 йилда Бутуниттифоқ Давлат кинематография институтининг (ВГИК, Москва) кинооператорлик факультетини, 1983 йилда Тошкент театр ва рассомлик санъати институтининг драма режиссёри бўлимини тугатган.\n1958—1959 йилларда «Ўзбекфильм» кииостудиясида оператор ассистенти, 1959 йилдан кинооператор сифатида фаолият кўрсатиб келаётган Ҳ. Файзиевнинг илк мустақил иши «Беш оғайни» бадиий фильмидир.\nШундан бери самарали ижод этиб, ўзбек киноси тарихида ўчмас саҳифа бўлиб қолган «Сен етим эмассан» (1962), «Тошкент — нон шаҳри» (1967), «Фавқулодда комиссар» (1969), «Абу Райҳон Беруний» (1974), «Дилором» (1968), Ўткан кунлар» (1998) каби бадиий фильмларни суратга олди.\nБу санъат асарлари томошабинлар томо-нидан илиқ кутиб олиниб, матбуотда ижобий баҳоланди. Албатта, бунда кинооператор Ҳ.Файзиевнинг ҳам ижодий меҳнатининг ўрни бўлакчадир.\nШунингдек, Ҳ.Файзиев 1960 йилдан бошлаб, то мустақиллик йилларигача «Ўзбекфильм» киностудиясида яратилган «Саҳро осмони» (1963), «Виждон амри сари» (1965), «Сурайё» (1964), «Нур ва соя» (1970), «Йилнинг тўрт фасли» (1976), «Жала»(1979), «Эҳтиёт бўлинг, илонлар»(1980), «Комила» (1982), «Диёнат» (1983), «Ёлғизликда» (1984), «Бувижонимни қайтариб беринг»(1986), «Ҳаёт мазмуни» (1987), «Уран планетасининг сайёраси» (1990), «Алангадаги фаришта»(1991), «Алиф Лайло»(1992), «Оқ бино оқшомлари»(1988), «Юлдузингни бер осмон»(1955), «Катта жанжал» (1996), «Чимилдиқ»(1999) каби бадиий фильмларнинг кўпчилигида кинооператор, айримларида кинорежиссёр сифатида фаол қатнашиб, истеъдодли кино арбоби сифатида эл назарига тушди.\nСўнгги 40 йил ичида Ўзбекистонда суратга олинган юзлаб ҳужжатли ва қисқа метражли фильмларни майдонга келишида ҳам Ҳ. Файзиевнинг хизматлари каттадир.\n«Тошкент зилзиласи»(1967), «Самарқанд — ҳамиша мен билан»(1968), «Навоий шаҳри»(1975), «Менинг минг қиз ва ўғлонларим»(1975), «Фарғона қизлари»(1976), «Чотқол қўриқхонаси» (1977), «Йўл четида қолдирилиб кетилганлар»(1977), «Европага йўл» (1992), «Авлоднома»(1994), «Муроднинг орзу-умидлари»(1995), «Есенин»(1995), «Аёл мадҳияси»(1996) каби ҳужжатли ва қисқа метражли фильмлар унинг ижод маҳсулидир.\n«Наштар» ва «Зумраша» киножурналларининг кўп сонларида режиссёр ва оператор сифатида ишлади. Бу кино асарларида Ҳ.Файзиевнинг ўзига хос қайтарилмас операторлик таланти ва салоҳияти ёрқин намоён бўлди.\n1960—1998 йиллар мобайнида Ҳ.Файзиев суратга олган кўпгина бадиий ва ҳужжатли фильмлар Кишинёв, Санкт-Петербург, Тбилиси, Баку, Олмаота, Теҳрон, Бухоро ва бошқа шаҳарларда бўлган фестивалларда совринларга сазовор бўлди.\nҲотам Файзиевнинг ўзбек кино санъатининг салкам ярим асрлик равнақидаги хизматлари муносиб тақдирланди. 1969 йилда «Ўзбекистонда хизмат кўрсатган санъат арбоби» унвонига, 1970 йилда Республика Давлат мукофотига сазовор бўлди, Ўзбекистон Республи-каси мустақиллигининг саккиз йиллиги муносабати билан «Эл-юрт ҳурмати» ордени билан мукофотланди. 2013 йилнинг 7 майида вафот этди.\nСЕН ЕТИМ ЭМАССАН — ТЫ НЕ СИРОТА\nОригинальное название: Сен етим эмассан.\n“Тошкент – нон шаҳри” фильмининг саҳналаштирувчи оператори,\nЎзбекистонда хизмат кўрсатган санъат арбоби\n«ТОШКЕНТ – НОН ШАҲРИ»\nТаҳририятдан: Яқинда “Ўзбекфильм” киностудиясига Россиянинг Старомайтский районидаги Новиковская номли мактабнинг бешинчи синф ўқувчиларидан ҳаяжонли хат келди. Болалар ўзларининг юртдоши бўлган ёзувчи А. Неверовнинг “Тошкент – нон шаҳри” қиссаси асосида яратилган шу номдаги бадиий фильм, унинг дунёга келиши тарихи, кейинги тақдири ва қаҳрамонларининг қисмати билан жуда қизиқишаётганликларини ёзишибди.\nҲа, ҳақиқатан ҳам илҳом ва ҳалол меҳнат билан яратилган асарнинг умри боқий бўлади. Ижодкор учун бундан ортиқроқ мукофот бўлмаса керак.\nБиз машҳур “Тошкент – нон шаҳри” фильмининг саҳналаштирувчи оператори, Ўзбекистонда хизмат кўрсатган санъат арбоби Ҳотам Файзиевга мурожаат қилиб, мазкур картинанинг суратга олиш жараёнига тегишли хотиралари билан ўртоқлашишни илтимос қилдик.\nЎз эсдаликларини қунт билан қоғозга тушириб келган Ҳотам акага миннатдорчилик билдирамиз.\n1966 йилнинг октябрь ойида “Тошкент – нон шаҳри” фильми устида иш бошланди. Сценарий ёзувчи Александр Неверовнинг шу номли қиссаси асосида кинодраматург Андрей Михалков-Кончаловский томонидан ёзилганди.\nБу картинада биз учун энг муҳими – муаллиф қиссасида тасвирлаган воқеалар кечган жойларни топиш эди. А. Неверов ўз қиссасида 20-йилларда Волгабўйида кечган оғир очарчилик асоратларини, улкан минтақа аҳолисининг азоб-уқубатларини акс эттирган эди.\nРассом Э. Калонтаров иккаламиз эса суратга олинадиган жойларни кўздан кечириш учун Россиянинг Оренбург, Куйбишев, Горький, Саратов областларида бўлдик. Қишлоқларда бўлганимизда маҳаллий аҳоли билан суҳбатлашдик, ўша воқеаларга шоҳид бўлганларнинг ҳикояларини эшитдик. Қаерга бормайлик, қайси уйга кирмайлик, меҳмондўст руслар бизни ҳеч бўлмаса қайноқ карам шўрвасиз қўйиб юборишмасди.\nОдамлар билан дилдан суҳбатлар асносида биз халқ бошига тушган кулфатлар, тирик қолиш учун одамларга ҳамма нарсани ейишга мажбур этган машъум очарчилик йиллари ҳақида кўпроқ ва бири иккинчисидан даҳшатли маълумотлар ола бошладик. Биз бу ерда уйлари деразаларига тахта қоқиб ташланган, кимсасиз қишлоқларни кўрдик; ўз умринининг якунини сабр билан кутаётган ёлғиз қарияларга дуч келдик. Улар ҳеч кимга керак эмас эдилар гўё. Уларга ҳеч қандай ёрдам беролмаслигимизни тушуниб, қайғуга ботардик.\nБиз кўп жойларни кўрдик, суратга олдик ва аста-секинлик билан ўзимиз иш бошлаган мавзу ичига кира бошладик.\nШу билан суратга олинадиган жойларни кўришнинг биринчи босқичи тугади ва биз Тошкентга қайтдик. Бу ерда режиссёрлик сценарийси устида иш бошладик.\nТасвирга тушириш жойлари географияси жуда кенг эди. Фильм воқеалари Россия, Қозоғистон ва Ўзбекистон ҳудудларида бўлиб ўтарди. Режиссёрлик сценарийси тайёр бўлганидан кейин суратга олишнинг табиий жойларини топиш учун иккинчи бор ижодий сафарга чиқдик.\nБу сафарда биз қаҳрамонимиз Миша Додонов ўтган йўллардан юришга қарор қилдик. Қиш келиб қолганлиги сабабли сафаримиз анча мураккаблашди. Студиядан биз кигиз этик – пийма ва пўстинлар олдик. Сафаримиз чоғида улар бизга жуда асқотди.\nФильмда кўп воқеалар темир йўл билан боғлиқ эди. Шу сабабли биз олдиндан мамлакатнинг барча темир йўлларида юриш ҳуқуқини берадиган махсус рухсатнома ҳужжатларини олдик. Бу ҳужжатга асосан биз тепловозлар кабиналарида ҳам, юк ва йўловчилар поездларида ҳам юришимиз мумкин эди.\nДастлаб Актюбинскда тўхтадик. Бу ерда меҳмонхонага мослаштирилган кўҳна француз вагонида яшашимизга тўғри келди. Актюбинскда биз эски икки ўқли вагонлар ва бўш темир йўл тармоқларини изладик. Омадимиз келган тақдирда шу ернинг ўзида қолган объектларни танлашимиз керак эди. Афсуски, Актюбинскда излаганларимизни тополмадик.\nБизнинг кейинги тўхташ жойимиз Бузулук станцияси бўлди, бу ердан қаҳрамонимиз Миша Додонов нон шаҳри Тошкентга қараб йўл оларди. Бу ерда фильмимиз учун мос келадиган объектларни топишимизга жуда ишониб тургандик. Ахир Александр Неверов ўз қиссасида айнан Бузулукни, унинг одамларини, қашшоқ қишлоқларини қаламга олганди.\nТемир йўлни, вокзални ва яқин-атрофдаги қишлоқларни диққат билан кўздан кечириб чиқдик. Ўша машъум очлик йилларини бошларидан ўтказган кексалар билан гаплашдик, уларнинг ёғоч уйларига кириб кўрдик.\nБизга алоҳида объектлар маъқул келди, бироқ барча кўрсаткичлари билан бизни қаноатлантирадиган объектлар мажмуасини тополмадик. Гуруҳимиз тасвирга олиш ишларини хотиржам олиб бориши мумкин бўлган бўш темир йўл тармоғи масаласида ҳам муаммолар пайдо бўлди.\nБизга Александров Гайга боришни маслаҳат беришди. У ерга поездлар кам қатнаркан, шу сабабли бемалол суратга олиш ишларини олиб бориш мумкин экан.\nАлександров Гайга юк состави кетаётганини билиб қолгач, шоша-пиша энди юра бошлаган поезднинг вагонига осилиб чиқиб олдик. Аммо тез орада бу ишимиздан афсусландик. Вагон ичи ифлос ва жуда совуқ эди. Муздай елвизак оҳак қолдиқларини чанг қилиб кўтарарди. Тез орада усти-бошимиз оппоқ тус олди, ўзимиз Қорбобога ўхшаб қолдик. Бир-биримизга қараб кулардик: юзларимиз худди тегирмончиники дек эди.\nБир неча соатдан кейин состав қандайдир бекатда тўхтади. Вақтни йўқотмасдан, тепловоз томон чопдик. Машинистларга рухсатномаларимизни кўрсатиб, тепловозга чиқиб олдик.\nАввалига машинистлар бизнинг ташқи кўринишимизга ажабланиб, ҳайрон бўлиб қарашди. Ниҳоят бунинг сабабини билишгач, дарҳол бизни кабинага ўтқазишди ва қайноқ чой билан сийлашди. Тез орада баданларимизга иссиқ югурди, ўзимизни тетик ҳис қила бошладик.\nТепловоздан ҳамма томон яхши кўриниб турарди. Йўл бўйи биз ўзимизга маъқул жой қидириб ҳар томонга аланглаб келдик.\nКечга яқин Александров Гайга етиб келдик. Маҳаллий раҳбарият билан мулоқотда бўлгач, бизнинг талабларимиз бу ерда адо этилмаслигини тушундик.\nТунни вокзалда ўтказиб, эрталаб орқага қайтдик. Бизни темирйўлчилар учун жиҳозланган вагонга жойлаштиришди. Вагон юк составига тиркалган эди.\nВагонда ётиш мумкин бўлган полкалар бор эди. Қаттиқ совуқ туфайли вагоннинг бутун ойналарини қиров ва муз қоплаганди.\nҚидирувлар бизни Пенза бекатига олиб келди. Чор-атроф оппоқ қор билан қопланган эди. Буюртма таксида ўзимизга мос қишлоқни излаб Пенза области районларини айлана бошладик. Қалин ёққан қор, ўтиб бўлмас йўллар ва қаҳратон совуқ ишимизни қийинлаштирарди.\nШундай кунларнинг бирида Эмануэль Калонтаров ўзини ёмон ҳис қилди. У бурни ва қулоқларини совуққа олдириб қўйганди. Калонтаровни шифохонага ётқизишга мажбур бўлдик, ўзимиз эса объектларни қидиришни давом эттирдик.\nПенза бекатида бизга темир йўл тармоғи бўйлаб Нижнее-Ломово шаҳарчасига боришни таклиф этишди.\nРассомимизни шифохонада ёлғиз қолдириб кетишга кўнглимиз чопмай турди. Шифокорлар Калонтаров яна бир неча кун муолажа олиши лозим деб айтишди. Мен Эмануэлнинг яқинда бирдан ўзига маъқул келган қандайдир манзарани кўриб қолиб, қувончдан қийқириб юборганча қияликдан чопиб келаётган маҳали қор уюми ичидаги чуқурликка тушиб кетганини эсладим. Ўшанда уни аранг қалин қор қатлами тагидан суғуриб олгандик. Тарашадай қотиб қолган, фақат тишлари такиллаётган шўрлик Калонтаров оёғида тик туролмасди. Уни қиздирадиган нарсанинг ўзи йўқ эди. Гуруҳимиздаги келишувга кўра ўзимиз бир грамм ҳам ичмасдик, ёнимизда ҳам спиртли ичимлик олиб юрмасдик.\nПензадан биз Нижнее-Ломовога йўл олдик. Шаҳарча мўъжазгина эди. Шаҳарча раҳбарияти билан учрашиб, ўз мақсадимизни баён қилдик. Улар рус ёзувчисининг тилга тушган асари бўйича фильм олаётганимиздан жуда мамнун эканликларини билдиришди.\nБизни бир колхоз раиси билан таништиришди. Унинг исмини эслаб қолмаганимдан афсусдаман. Раис жуда ажойиб одам экан. Бизга бундай ҳавода у ёқларга машиналарда бориб бўлмаслигини тушунтиришди ва отларга тиркалган катта-катта чаналарда йўлга тушишни таклиф этишди.\nҚалин пўстинларга ўралиб олган кўйи қишлоқлардан бирига йўл олдик. Аниқ йўлнинг ўзи йўқ эди, қалин қорда узоқ юрдик. Қаҳратон совуқ. Кўзларимизга қадар бекитиб, ўраниб-чирманиб олганмиз. Атрофда фақат оппоқ ранг. Қор тагидан телефон симёғочларининг учлари аранг кўриниб туради.\nНиҳоят омад биз томонга юз бурди. Биринчи дуч келган қишлоқнинг ўзиёқ бизнинг тасавуримиздаги қишлоққа мос келарди. Биз узоқ излаган, аммо сира тополмаган шамол тегирмони ҳам бу ерда бор эди. Энг ҳайратланарлиси, қишлоқда ёғочдан бунёд қилинган черков ҳам сақлаб қолинганди.\nБиз енгил нафас олдик. Ахир узоқ вақт, азобланиб излаганларимиз олдимиздан чиқиб турганди-да. Қишлоқни ҳам, тегирмонни ҳам, черковни ҳам ва ҳаттоки бўш темир йўл тармоғини ҳам топгандик.\nШаҳарчадаги кичкина меҳмонхонада суратга олиш гуруҳини жойлаштирса бўларди. Шаҳарча бозорида эса ўша пайтлари ҳам ўзбеклар турли-туман меваларни сотиб ўтиришарди.\nБиз турли кулбаларга кирдик, уларнинг эгалари билан суҳбатлашдик, турмуш тарзи билан танишдик, суратга олиш учун кўчаларни танладик.\nҚишлоқларда асосан кекса чол-кампирлар истиқомат қилишарди. Ёшларнинг ҳаммаси шаҳарга кетиб қолган. Кўплаб кулбаларда ҳатто оддийгина электр токи ҳам йўқ эди.\nЭлектр токининг йўқлиги тасвирга олиш гуруҳимиз ишига ҳам таъсир кўрсатиши мумкин эди. Ахир техникамиз бевосита ток билан ишларди-да. Демак биз бу ерга ток ишлаб чиқарадиган ускуна билан келишимиз керак бўлади.\nКолхоз раиси билан ёзда учрашишга келишиб олдик ва Пензага қайтдик. Бу ерда бизни кўзларида ёш билан рассомимиз Эмануэль Калонтаров қучоқ очиб кутиб олди.\nРоссияда натурани танлаб бўлганимиздан кейин биз Қозоғистонга йўл олдик.\nТуркистон шаҳрига яқинлашарканмиз, вагон ойнасидан қадимий шаҳар харобаларини кўрдик ва машинада шу ерга боришга қарор қилдик.\nШаҳарда бўлганимизда ажойиб жойларни кўрдик ва каттагина объектни шу ерда тасвирга олишни, Қозоғистонда юз берадиган саҳналарнинг қолган қисмини эса Тошкентдан 30-40 чақирим узоқликдаги “Дарвоза” бекатида суратга туширишни режалаштирдик. У ерда ҳам бўш темир йўл тармоғи бор эди.\nТошкентдаги саҳналар учун пойтахтимиз биқинида жойлашган колхоз узумзори танланганди.\nШу билан табиий жойларни танлаш бўйича давом этган узоқ ва машаққатли меҳнатимиз тугади.\nМаълумки, суратга олиш гуруҳининг иши, ташвиши, елиб-югуриши – ҳамма-ҳаммаси актёр учун. Томошабин экранда актёрни, унинг ижросини кўради. Шу сабабли кинофильм яратишда актёрларни танлаш жуда муҳим босқич ҳисобланади. Актёрларни излаш билан иккинчи режиссёрлар ва уларнинг актёрлар бўйича ассистентлари шуғулланишади.\n“Тошкент – нон шаҳри” картинасида рус миллатига мансуб персонажлар кўплаб учраши боис иккинчи режиссёрликка “Мосфильм”дан рус актёрларини яхши биладиган Константин Старостин таклиф этилди. Ўзбек актёрлари билан эса бизнинг иккинчи режиссёримиз Эсон Каримов шуғулланди.\nАктёрлик синовлари учун “Мосфильм” павильонларидан бирида ёғоч уйнинг бир қисми қурилиб, унда рус актёрлари синаб кўрилди.\nДодоновнинг онаси ролига кинода дастлабки қадамларини қўяётган актриса Валентина Тализина синаб кўрилди.\nЭркаклар ролларига Москва ва Ленинград театрлари ҳамда “Киноактёр” студияси актёрлари синаб кўрилди.\nАктёрлик синовлари яхши натижалар берди ва фильмга А. Суснин, Е. Гуров, В. Колпаков, Р. Куркина, Н. Аринбосарова, Н. Тимофеев, С. Чекан, Л. Калюжная ва бошқа қатор истеъдодли актёрлар жалб этилди.\nБолалар роллари ижрочиларини топиш эса анча қийин кечди. “Мосфильм”га ҳам жуда кўплаб болаларни олиб келишди. Лекин улар орасида бизга керак бўладиган даражада салоҳиятли, бош ролни ижро этадиган бола чиқмади. Биз ваҳимага тушиб қолдик.\nШунда кимдир яқинда болалар учун мўлжалланган фильмда суратга тушган болакай Володя Воробейни эслаб қолди. У Пермда яшарди. Володяни дарҳол Москвага чақиришга қарор қилдик.\nТез орада болакай бувиси ҳамроҳлигида “Мосфильм”да пайдо бўлди. Ш. Аббосовга ҳам, гуруҳимизга ҳам у дарров маъқул келди. Болакайнинг юришидан, гапиришидан қишлоқда ўсганлиги кўриниб турарди. Ёши ҳам бизга тўғри келарди.\nВолодя иштирокидаги киносиновлар жуда муваффақиятли ўтди. Биз енгил нафас олдик.\nСерёжа роли ижрочисини топиш эса янада қийинроқ кечди. Россия областларида қидирувни давом эттиришга қарор қилдик. Куйбишев (ҳозирги Самара)ни танладик. У ерда павильонли киностудия бор эди.\nБизнинг иккинчи режиссёрларимиз ва ассистентларимиз областнинг мактабларида, интернетларида, болалар ҳаваскорлик тўгаракларида Серёжа ролига мос болакайни излашга тушишди. Бу орада Шуҳрат Аббосов иккаламиз суратга олинадиган табиий жойлар – натура қидириб областни айланиб чиқа бошладик.\nЙигирманчи йиллар очарчилиги Волгабўйи районларида бошланган ва Куйбишев шаҳри ҳамда унинг ён-атрофидаги қишлоқларга қаттиқ таъсир кўрсатган. Оч одамлар оломони Ўрта Осиёга нон излаб йўлга чиқди. Уларнинг кўпчилиги Қозоғистоннинг сўнгсиз чўлларида ўлиб кетди. Аммо манзилга етиб келганларга ҳам осон бўлмади. Худди ўша пайтлари Тошкентда майда ўғрилик пайдо бўлди. Агар авваллари кичик дўконларнинг эгалари ўз дўконларини бемалол очиб қолдириб кетадиган бўлишса, энди эшикларга мустаҳкам қулф ўрнатишга ўтишди. Ўзбеклар ўз болаларини “самарска (самаралик) келаяпти” деб қўрқитадиган бўлишди.\nАммо ҳар қанча оғирлик ва машаққатларга қарамасдан, Тошкент халқи Россиянинг очарчилик ҳукм сураётган минтақаларидан келган бечора одамларга жой берди, уларнинг қорнини тўйдирди.\nКуйбишев шаҳрида бўлганимизда Шуҳрат Аббосов билан ўлкашунослик музейига кирдик. Келишимиздан асосий мақсадимизни билганидан кейин музей директори бизга Волгабўйидаги очарчиликнинг даҳшатли манзаралари акс этган ноёб суратларни кўрсата бошлади. Бу фотосуратлар мени ларзага солди…\nМузей директорининг рухсати билан мен бу фотосуратларни расмга тушириб олдим. Бу суратлар фильмимиз учун декорация, либос ва эскизлар яратаётган рассомларимизга жуда қўл келди. Афсуски, вақт ўтиши билан бу суратлар йўқолиб кетди.\nТо биз суратга олинадиган жойларни танлаб, музей материалларини ўрганиб чиққунимизга қадар режиссёрлик гуруҳи киносинов учун болаларни танлаб бўлганди.\nЯхши, истеъдодли болалар саралаб олинганлиги кўриниб турарди. Киносиновларни киностудия павильонида ўтказдик. Синов натижаларига кўра болалар ичида Володя Куденьков исмлиси энг яхши деб топилди. Фильмда у Миша Додонов билан бирга Тошкентга отланган дўсти Серёжа ролини ижро этди.\nБиз маҳаллий актёрлар билан киносиновларни давом эттириш учун Тошкентга қайтиб келдик.\nЎзбек актёрлари бизга яхши таниш бўлишса-да, улар ичидан энг яхшиларини қунт билан синов ўтказибгина танлаб олдик.\nТаниқли актёрлардан Ҳикмат Латипов, Жавлон Ҳамроевларни олдик. Ўзбек болакайи Раҳим ролини ижро этадиган актёрни узоқ изладик. Режиссёрлик гуруҳи саъй-ҳаракатлари билан ниҳоятда қобилиятли бола бўлган Бахтиёр Набиев топилди.\nАпрель ойининг бошларида суратга олишни бошладик. Тасвирга туширишнинг биринчи объекти сифатида биз Тошкент яқинидаги колхоз узумзорини танладик.\nБу объектда Ҳикмат Латипов, Нурхон ака Эшмуҳамедов, Жавлон Ҳамроев ва Володя Воробей суратга тушишлари керак эди.\nАктёрларга мос либослар танладик. Додонов учун уст-бош топиш анча қийин кечди. Қаҳрамонимизнинг ташқи кўриниши унчалик ўхшамаётган эди. Болакайнинг хўб олис йўллардан, кўп машаққатлар ва азоблар тортиб келганини таъкидлаб кўрсатиб турувчи ғижим, кир-чир, йиртиқ-ямоқ камзул керак эди. Бизни картинамизнинг иккинчи режиссёри Эсон Каримов қутқарди – у қайдандир айнан шундай камзул топиб келди.\nБиринчи кадрларимизни тасвирга тушириш учун бутун гуруҳимиз билан колхоз узумзорига келдик. Бироқ суратга олиш майдончасида Володя Воробей ҳам, унинг бувиси ҳам йўқ эди. Улар тезликда етиб келишини айтиб, бизни тинчлантиришди.\nСуратга олиш техникасини жой-жойига қўйиб чиқдик, мизансаҳнани аниқладик ва кадрни ўрнатдик. Одатда актёрларни чарчатиб қўймаслик учун уларнинг ўрнига дублёрлардан фойдаланиларди. Дублёрлар билан кадр ва мизансаҳналар аниқланади, чироқ ўрнатилади, суратга олиш камерасининг ҳаракат мароми солиштирилади ва ҳоказо.\nМана, суратга олиш учун ҳаммаси тайёр бўлди. Ҳатто об-ҳаво ҳам бизга кўмак бераётгандай эди – қуёш чарақлаб турарди. Бор-йўғи болакайни кадрга олиб кириш ва “Мотор!” дея буйруқ бериш қолганди, холос.\nБироқ… Володя Воробейдан дарак йўқ эди. Уни ҳеч ким олиб келолмади. Ўша пайтлари телефон алоқаси ҳали тараққий этмаган. Шу сабабли зудликда Тошкент билан гаплашишнинг ҳам ҳеч қандай иложи йўқ эди.\nГуруҳимиз аъзолари асабийлаша бошлашди. Бошқа лавҳани ҳам суратга ололмасдик. Чунки барча кадрларда Володя Воробей бўлиши керак эди-да.\nКун бўйи бесамара кутиб ўтирганимиздан кейин ноилож орқага, Тошкентга қайтдик. Ўзимиз бўлса болакайнинг соғлиғидан хавотирда эдик.\nШаҳарга келган заҳоти Володя ҳам, бувиси ҳам соғ-саломат эканлигидан хабар топдик. Болакайнинг суратга олиш майдончасига бормаганлигига сабаб эса – меҳнатига тўланадиган ҳақ масаласи эди. Буви билан набира сметадагига қараганда анча кўп гонорар талаб қилишди.\nЎшанда менга уларнинг бу қилиғи юлғичлик ва ғайриахлоқий ҳаракат бўлиб кўринди. Жуда жаҳлим чиқиб кетди ва Володя Воробей ўрнига Куденьковни бош ролда суратга олишни таклиф этдим. Яна бир неча киши менинг бу фикримни маъқуллади.\nЛекин Шуҳрат Аббосов бу ҳақда ҳаттоки эшитишни ҳам истамади. У бош ролда фақат Воробейни кўрарди. Бошқа бола уни мутлақо қониқтирмасди.\nУ пайтлари бозор муносабатлари ҳақида мамлакатимизда гап ҳам бўлиши мумкин эмас эди. Биз аниқ белгиланган маошга қаноат қилиб ишлардик ва савдолашишни, ўзимизга кўпроқ пул талаб қилишни тасаввур ҳам этолмасдик. Эҳтимол ўша пайтлари болакай билан унинг бувиси кино санъатида ҳозирги бозор муносабатларининг уруғларини экишгандир. Албатта, бу ҳазил.\nАммо ўшанда улар юзага келган вазиятдан фойдаланиб, ўзларининг моддий аҳволларини яхшилашга ҳаракат қилгандилар.\nСавдолашиш давом этаркан, гуруҳимиз бир неча кун мобайнида суратга олишга чиқолмади.\nВоробейлар оиласи ва “Ўзбекфильм” ўртасидаги савдолашиш оила фойдасига ҳал бўлди. Кайфияти кўтарилиб кетган болакай суратга тушишга розилигини билдирди.\nГуруҳ бутун таркиби билан суратга олиш майдонига етиб келди. Аммо ўша куни ҳаво айниб қолди. Кўкда енгил булутлар пайдо бўлди…\nКуннинг иккинчи ярмида осмон булутлардан халос бўлади, қуёш чиқади деган умидда суратга олиш кунини бекор қилмаган ҳолда камераларни ўрнатиб, актёрлар билан саҳналарни машқ қилишни бошлаб юбордик.\nБиз вақти-вақти билан осмонга илинж билан термулиб, булутларнинг тарқалиб кетишини кутардик. Лекин умидларимиз сира рўёбга чиқай демасди. Булутлар тарқалмай турарди. Кун дим. “Қилт” этган шабада йўқ. Осмоннинг биз “сут” деб атайдиган кўриниши эса гуруҳимизни қониқтирмасди.\nЎша куни ҳаво яхши томонга ўзгармади. Кечгача кутиб ўтиргач, ноилож студияга қайтдик.\nБу ҳол бир ҳафтадан кўпроқ давом этди. Гуруҳимиз очиқ кунни кутган ҳолда ҳар куни ишонч билан суратга олиш майдонига чиқарди. Аммо…\nНиҳоят бир ҳафтадан сўнг осмон артилган шишадай тиниқлашди, жилмайиб қуёш чиқиб келди ва биз ишлашни бошладик.\nКадрни тасвирга туширарканмиз, режиссёримиз Шуҳрат Аббосов картина қаҳрамонини танлашда янглишмаганига ишонч ҳосил қила бордик. Володя Воробей ўз ролини ўта ишончли тарзда талқин этарди. Биз ёш актёрнинг ҳар бир сўзига, ҳар бир хатти-ҳаракатига ишонардик. Буни кўриб, кайфиятимиз кўтарилиб кетди. Фильм яхши чиқишига ишонч пайдо бўлди.\nПенза областининг Нижнее-Ломово шаҳарчасида картинамизнинг кўплаб объектлари жамланган эди. Биз қиш пайти келганимизда натура учун танлаб олган жойларимизга бордик.\nВолгабўйи темир йўли раҳбарияти томонидан Нижнее-Ломовога эски кўринишдаги вагонларни юборишга буйруқ берилди.\nМеҳмонхонага жойлашганимиздан кейин Аббосов, Калонтаров, картина директори ва мен тасвирга тушириш учун танлаб олинган қишлоққа йўл олдик.\nОлдинги картиналаримизда ҳам болалар иштирок этганлиги сабабли, улар билан ишлаш борасида анчагина тажриба орттириб улгургандик.\nЛекин “Додоновлар ҳовлиси” объектини суратга оларканмиз, кутилмаганда ёш болаларнинг фавқулодда ўжарлиги ва инжиқлигига дуч келдик.\nГуруҳимиз аъзоларидан кимдир уларга токи ўйинчоқлар беришмагунча режиссёр амакининг айтганларини қилманглар деб шивирлаб қўйган экан. Федька билан Яшка ролини ижро этаётган болакайлардан гоҳ бири йиғлайди, инжиқлик қилади, “кинога тушмайман” дейди, гоҳ иккинчиси. Режиссёрнинг ҳар қанча ялиниб-ёлворишлари ҳам уларга кор қилмади.\nБизнинг ҳовлилардан фарқли равишда, бу қишлоқда ҳовлилар ҳар куни супуриб-сидирилмайди. Қуёш кўкка кўтарилганидан сўнг барг ва ўт-ўланлар билан қопланган ҳовлидан қўланса ис тарала бошлади. Маълум бўлишича, юпқа ўт-ўланлар қатлами тагига чўчқа ахлати ташланган экан. Одамнинг кўнглини айнитиб юборадиган даражада бадбўй ҳид шундан келаётган эди. Лекин ҳар қандай шароитда ҳам биз ишлашимиз керак эди. Маъмурларимиз шаҳарга, болаларга ўйинчоқ олиб келишга кетишди. Болалар эса ҳамон йиғлар ва бизларнинг илтимосларимизга парво ҳам қилишмасди.\nТез орада ўйинчоқлар келди. Буни кўрган болакайлар бирдан қувониб кетишди ва режиссёрнинг айтганларини бажара бошлашди. Лавҳа катта қийинчиликлар билан суратга олиниб бўлинди.\nЎша ёз об-ҳаво тинмай ўзгариб турди. Гуруҳимиз тез-тез бирдан ёғиб қоладиган ёмғир тагида қоларди, шундан сўнг лойга айланган йўллардан аранг ўтиб, суратга олиш жойига минг машаққатлар билан етиб келардик. Биз соатлаб осмонга термулиб, унинг очилиб кетишини кутардик. Бу эса фильмни суратга олиш муддатини чўзарди.\nМен ҳар қандай об-ҳавода суратга ололмасдим, бу картина услубини бузган бўларди. Менинг биринчи навбатдаги вазифам табиий фактураларни, кайфиятни, ёритишнинг ўзига хосликларини экранда ифода этиб бериш эди.\nКейинчалик эса не-не машаққатлар, не-не азоб-уқубатлар билан олинган кадрларнинг ҳаммаси ҳам фильмимизга киритилмади.\nТемир йўл билан боғлиқ эпизодларни суратга олиш жуда катта мушкулликлар туғдирарди. Зеро унда 20-йиллар кийим-бошини кийиб олган катта миқдордаги оммавий саҳна ишитрокчилари ҳамда кўҳна вагон, паровоз иштирок этарди.\nКунларнинг бирида темир йўл бекатига эски вагонлар тиркалган составни олиб киришди.\nКўп сонли оммавий саҳна иштирокчилари тўпланишди. Улар кийинтирилгач, вагонлар томига жойлаштирилди. Вагонлар деразлари ва зиналарида ҳам одамлар ўтиришарди. Уларга турли-туман қоплар, халталар, чамадонлар ва бошқа реквизитларни тарқатишди.\nСценарий бўйича состав рус даласи ичидан кетиши керак эди. Шу сабабли состав бекатдан бир неча километр нарига олиб чиқилди. Ҳақиқий рус даласи бошланди.\nВагонлар томларида ўтирган одамларни ҳамда йўловчилар билан лиқ тўла ҳолда кетаётган поезднинг умумий кўринишини суратга олдик. Тасвирга тушириш ишлари анчайин силлиқ кечарди, состав доимий ҳаракатда бўлгани учун йўловчилар ҳам ҳеч қаёққа кетиб қолишмасди. Қуёш ёрқин нур сочиб турарди. Қилаётган ишимиздан ўзимиз ҳам мамнун эдик. Охирги кадр – паровоз қувурини суратга олиш қолганди, холос.\nМен билан ассистентим паровозга чиқдик, камерани ўрнатдик ва қора тутун бурқсиб турган қувурни тасвирга ола бошладик. Мен машинистдан қора тутунни кўпайтиришни илтимос қилдим. Кадрни суратга оларканман, машинистларнинг бирдан ваҳимага тушиб бақир-чақир қила бошлашганини эшитдим. Мен аппаратдан нигоҳимни уздим ва уларга қарадим. Қуюқ қора тутун уларни биздан тўсиб турарди. Машинистлар жон-жаҳдлари билан қўлларини силкитганларича олдинга ишора қилишарди. Мен шу томонга қарадим ва бирдан даҳшатга тушдим. Темир изларга кўндаланг тортилган электр сими шиддат билан яқинлашиб келарди. Бирдан ўтириб қолдим ва худди шу сонияда электр сими худди ўткир пичоқдай киноааппарат ўрнатилган штативнинг юқори қисмини кесиб ўтди ва уларни далага улоқтириб юборди.\nАгар бир лаҳзага ушланиб қолганимда эди, шубҳасиз, менинг бошим ҳам далага отилиб тушган киноаппарат ва штативнинг юқори қисми ёнида бўларди.\nЎзимни ёмон ҳис қилдим. Бутун вужудим дир-дир титрарди.\nБир неча юз метр юргандан кейингина поезд тўхтади. Тасвирга олиш аппаратини кўтариб келишди.\nТушлик пайти бўлди. Состав бекатга қайтиб келди. Ҳаммани гуруҳ маъмурияти ташкил этган таомлар билан меҳмон қила бошлашди.\nМенинг эса ҳеч нарса егим келмасди. Суратга олиш пайти бостириб келган ажал ваҳимаси ҳали бутунлай ўтиб кетмаган эди.\nОммавий саҳна иштирокчилари иштаҳа билан овқатланишарди. Гуруҳ аъзоларининг ташвишлари етарли эди, шунинг учун мен билан деярли ҳеч кимнинг иши йўқ эди.\nМен овқатланаётган одамларга қарардим ва агар мен билан фожиа рўй берганда ҳам булар ҳеч нарса бўлмагандай хотиржам ўтириб, бемалол овқатни тановул қилаверишармиди, деган ўйларга бордим.\nШу куни мен бошқа суратга ололмадим.\nЭртаси куни эса тасвирга тушириш ишлари яна давом этди.\nБир куни кечқурун мен темир йўл бекатига бориб, у кечаси қандай ёритилишини кўрмоқчи бўлдим.\nМеҳмонхонадан станциягача бир неча километр келарди. Кечқурунлари салқин эди, шу сабабли устимга тўн кийиб олдим.\nБекатга торгина асфальт йўл олиб чиқарди. Йўл ўртасида кетиб борардим. Атроф жим-жит. Йўлда машиналар ҳам, аравалар ҳам учрамади. Бирор тирик жон йўқдай эди. Борлиқ ўлик сукунат оғушида. Станцияга қадар ҳали узоқ эди. Шошилмасдан кетиб борардим. Вақтим бемалол эди.\nКутилмаганда шовқин-сурон ва жанговар ҳайқириқлар билан йўлга узун таёқ-тўқмоқлар билан қуролланган икки гуруҳ йигитлар отилиб чиқишди. Мен қўрқиб кетдим. Яширинишнинг ҳам иложи йўқ эди. Йигитлар “Ур аблаҳларни!” дея бақир-чақир қилганларича девордай жипслашиб бир-бирларига ташланишди. Мен уларнинг орасида қолдим. Энди тамом бўлдим, деган ўйга бордим. Бошимга тушадиган зарбани кута бошладим. Жанг эса авжига чиққан эди. Йигитлар бир-бирларини аямай савалашар, атрофни оҳ-вой, сўкишлар, ингроқлар тутиб кетганди. Мен қочиб қолиб, қўрқоқ деган ном орттиришдан ор қилганча ҳамон калтаклашаётганлар орасидан ўтиб борардим. Нимагадир у томон ҳам, бу томон ҳам менга тегинмади. Ҳатто менинг руслар учун хос бўлмаган чопоним ҳам уларнинг эътиборини тортмади. Мен уришаётганларни хавфсираб айланиб ўтганча олдинга юришда давом этдим. Ногаҳон енгила бошлаган гуруҳдаги йигитлар қочишга тушишди. Ғолиб томон эса уларни бутунлай мағлуб этиш учун қочаётганларнинг ортидан чопди.\nМен билан ҳеч кимнинг иши бўлмади. Афтидан, ҳар кимнинг ўз душмани бор эди.\nТемир йўл бекатига эсон-омон етиб олгач, тунги ёритиш қандай ташкил этилганлигини ўз кўзим билан кўрдим. Суратга олиш учун қулай нуқталарни излаб кўргач, ортга тинчгина, ҳеч бир саргузаштсиз қайтдим.\n“Бекат” объекти жуда катта эди ва суратга олиш ишлари кун-тун давом этиши керак эди. Бу объектда кўплаб актёрлар, оммавий саҳналар иштирокчилари билан бир қаторда бир нечта поезд составлари ҳам тасвирга тушириларди. Кўплаб кадрлар ҳаракатда олинарди. Буларнинг бариси биздан аниқ ўйланган, пухта режаланган ишни талаб этарди.\nБу кадрлар актёрларнинг, оммавий саҳна иштирокчиларининг, поездга хизмат кўрсатаётган темирйўлчиларнинг, суратга олиш камераси ҳаракатининг, ёруғлик ва пиротехниканинг ўзаро мутаносибликда ишлашини тақозо этарди. Суратга олиш ишлари кучли зўриқишда кечди – болалар ҳам, катта ёшли актёрлар ҳам ўз ролларини жон диллари билан берилиб ижро этишди. Энг қийин вазифа Куденьков зиммасига тушди. Унинг кетаётган поезд орқасидан қувиб етишини бир неча дублда олдик.\nСуратга олиш тугагандан кейин гуруҳимизни таниб бўлмай қолди – паровоз трубасидан чиққан қурумдан уларнинг ҳаммаси қоп-қорайиб кетганди.\nКўп объектларни суратга олдик, лекин ҳали суратга олинмагани кўпроқ эди.\nОғир, асабийлашиш ва зўриқишларга бой иш режиссёримиз Шуҳрат Аббосовнинг соғлиғига таъсир этди ва у касал бўлиб қолди. Киноэкспедицияни зудликда орқага қайтариш ва эпизодларнинг қолган қисмларини Тошкентга кўчириш масаласи кўндаланг туриб қолди. Шунинг учун Тошкентда тасвирга тушириш имконияти бўлмаган кадрларни бу ерда ошиғич тарзда суратга олиб бўлишимиз керак эди.\nТошкент бизни чидаб бўлмас даражада иссиқ билан қарши олди.\nКартинанинг ярмидан кўпроғини тасвирга туширишимиз керак эди. Бирон жойга чиқиб ёки павильонда суратга туширишни бошлагунимизга қадар Тошкентдаги натура объектларида ишлаб туришни режалаштирдик.\nЭски шаҳар саҳналари объектлари Эски Жўва бозоридан унчалик узоқ бўлмаган жойдан топилди. Бу ерда тош тўшалган кўча, эски ўзбек уйлари ҳамда ярим вайрона ҳолидаги мачит сақланиб қолган эди.\nОчлик ва чарчоқдан тинка-мадори қуриган Мишка беихтиёр сотувчи аёлнинг нонини олиб қўйиб, шоша-пиша ея бошлаши саҳнасини суратга олдик. Жаҳли чиқиб кетган аёл ёрдам сўраб бақиради ва болани калтаклайди. Болалар қочиб қолишади. Уларнинг ортидан оломон чопади. Болаларни милиционер тутиб олади.\nЭски Тошкентни Миша Додоновнинг нигоҳида кўрсатишга қарор қилдик. Тутун бурқсиб турган кабоблар, саватлардаги қайноқ нонлар, паранжи ёпинган аёллар, уюм-уюм қовун-тарвузлар, мўл-кўл мева ва сабзавотлардан унинг боши айланиб кетиши керак эди. Мишани фавқулодда тор ва қийшиқ кўчалар, узун чопон ва дўппи кийган эркаклар, паранжили аёллар ҳайратга солиши аниқ эди. Бу эпизодни суратга олаётганимизда кадрнинг ўткир композицион тузилишига, динамикали ҳаракатларга ва контраст ёритилишга риоя этдик. Ғазабга минган оломондан қочиб кетаётган болаларни тасвирга олиш учун қўл камерасини елкамга қўйганча болалар ортидан чопишга мажбур бўлдим.\nБиз Тошкентда суратга олиш ишларини давом эттираётган пайтимизда маъмурий гуруҳ бизга темир йўл билан боғлиқ катта объектни тайёрлаб қўйганди.\nТемир йўл билан боғлиқ эпизодларни суратга олиш катта тайёргарликни ҳамда бу жараёнга боғлиқ барча тармоқларнинг ўзаро мутаносиб ишлашини тақозо этади.\nҚозоғистон темир йўлининг “Дарвоза” бекатида бизга темир йўлнинг поездлар жуда кам ўтадиган участкасини ажратиб беришди. Бу тармоқ қандайдир завод билан боғланган бўлиб, кунига икки-уч марта юк поезди ўтиб қоларди, холос.\nГуруҳимиз билан “Дарвоза” бекатига етиб келдик ва бизга ажратилган эски поезд вагонларига жойлашдик. “Дарвоза”да бошқа бирон меҳмонхона, ҳаттоки рисоладагидай ошхона ҳам йўқ эди.\nБиринчи кеча жуда ёмон ўтди. Тез-тез ёнимиздан ўтиб турган поездлар шовқинидан ухлаётганлар даҳшат ичида сакраб ўринларидан туриб кетишарди. Гўё қарши тарафдан келаётган поезд рельслардан чиқиб кетиб, бизнинг вагонларга уриладигандек эди. Бунинг устига нимагадир бекатга яқинлашиб келаётган поездлар албатта қулоқни батанг қилар даражада чинқириб гудок берарди.\nОрадан бир неча кун ўтгандан кейин ҳам барибир бу шароитга кўниколмадик ва норозилик билдириб, ўзимизга бошқа жой талаб қилдик. Гуруҳ маъмурияти вокзал биносидан бир нечта хона топди. У ерга гримчиларни ва Сауле ролини ижро этаётган ёш актриса Наталья Аринбосаровани жойладик.\nБизга эса бекат ҳовлисида палатка таклиф этилди. Бу беш-олти ўринлик палаткаларда киши ўзини хотиржамроқ сезарди. Лекин бу узоққа чўзилмади. Оқшомларнинг бирида қаттиқ шамол кўтарилди ва палаткаларимизни қулатиб-йиртиб ташлади. Бу ҳол бир неча маротаба такрорланди.\nБундай маиший муаммоларга қарамасдан, суратга олиш ишлари ўз маромида давом этарди.\nЁз ўртаси эди. Кунлар бениҳоя исиб кетган. Биз суратга олаётган жойда қуёшнинг қайноқ нуридан яшириниш учун лоақал биттагина дарахт ҳам йўқ эди.\n“Поезд” объектини суратга олардик.\nЭпизод каттагина эди. Уни суратга олиш мураккаб ва хавфли эди.\nҚуёш оташидан вагонларнинг тунука томлари шу қадар қизиб кетгандики, истак туғилган тақдирда у ерда бемалол тухум қовуриб олса бўларди.\nГуруҳимиз оғир киноаппаратлари билан вагон томига жойлашди. Ҳаракатдаги поездда суратга олиш керак эди. Ҳеч қандай муҳофаза воситалари йўқ. Айниқса болаларни суратга олаётганда биз ўзимизни ҳам, уларни ҳам хатарга қўяётгандик. Болалар вагоннинг қайнаб турган томида яланг оёқда чопишлари, тиз букиб туришлари, қўлларини томга теккизишлари лозим бўларди. Болалар оғриқдан йиғлашарди, аммо уларнинг бундай ҳолати бизга керак эди. Бу уларга ўз ролларини ҳаққоний ва ишончли ўйнашларига ёрдам берарди. Биз тўхтамасдан суратга олавердик.\nЭпизод таъсирчанлигини кучайтириш мақсадида биз тез-тез суратга олиш нуқталари ва ракурсларини ўзгартириб турардик.\nҲаракатдаги поезднинг бир вагонидан бошқа вагонига сакраб ўтаётган актёрларни суратга олиш техник жиҳатдан жуда қийин эди. Қуйи нуқтадан тасвирга тушириш учун мен поезд вагонлари орасига боғланган осма кажавага жойлашиб олдим. Озгина ноаниқлик рўй берган тақдирда мен кинокамерам билан биргаликда пастга, шиддат билан ўтиб бораётган рельслар устига қулаб тушишим мумкин эди.\nАммо биз таваккалсиз таъсирчан кадрларни суратга ололмаслигимизни яхши билардик, шу сабабли бундай ишларга онгли равишда ўз ихтиёримиз билан қўл урардик.\nШундай кунларнинг бирида бизнинг олдимизга студия директори Абдулаҳад Абдуллаев келди.\n“Қозоқ чўли” эпизодидан кадрни суратга олаётгандик. Бу лавҳада Миша Додонов кетиб бораётган поезднинг охирги вагонига бир амаллаб осилиб олиши керак эди. Поезд ортидан югураркан, у йиртиқ чиптакавушларидан айрилар ва энг сўнгги лаҳзада вагон зинасининг қуйи палласидан ушлаб қоларди. Шунда Мишанинг яланғоч оёқлари ерда судралиб, ўткир тошларга уриларди.\nБу кадрни бир неча нуқтадан суратга олдик. Болакайнинг оёғи ўткир тошларга урилиб қонаб кетаётганини кўрган директор бир неча маротаба суратга олишни тўхтатмоқчи бўлди, лекин улгуролмади. Кадр тасвирга туширилди ва ҳаммаси яхши тугади.\nБиз тез-тез чиройли кадрни суратга олиш учун таваккал қилиб турардик. Шундай воқеалар ҳам бўлдики, қийшиқ рельслар сабабли паровоз издан чиқиб кетди. Бир сафар эса шундай паровоз бизнинг – тасвирга олиб турганларнинг устимизга қулаб кетишига сал қолди.\nТошкентдан “Дарвоза”га жўнаб кетишимиз олдидан жуда чиройли саксовул омборини топгандик. Унга декорация ишлатиб, ажойиб манзара пайдо этса бўларди.\nРассом омборни ёғоч тўсиқ ва кузатув минораси билан ўраб, катта иш қилди. Саксовул тахланиб, катта-катта уюмлар ҳосил этилганди. Ерга қора кўмир чанги сепилганди.\nБу саҳнада Дунаев Миша билан Раҳимни ёғоч омборга олиб келиши керак эди. Бу ерда эса бир неча аёл ва жулдурвоқи болалар истар-истамасдан ўтинларни бир жойдан бошқа жойга таширдилар. Вазиятни баҳолагач, Раҳим аскар билан машғул бўлди. Унинг қаршисида рақс тушганча Раҳим алдаб-сулдаб аскарнинг картошкасини олиб қўйди. Мишка эса ҳалол меҳнаткаш сифатида ўтин ташишга киришди.\nОташин қуёш ва кўмир чанги актёрларга ҳам, гуруҳга ҳам ишлашга халақит берарди. Болалар жуда чарчашди. Настенка ролини ижро этган актриса жон дили билан, жуда ишончли ўйнади. Унга қарашнинг ўзи ҳам қўрқинчли эди. Суратга олиб бўлганимиздан кейин унинг ўзига келишига, бутун танасини қоплаб олган қора кўмир қурумидан тозаланиб олишига анча вақт кетди. Кейинчалик бу кадр натуралистик кадр сифатида фильмдан олиб ташланди.\nТез ва кўп суратга олардик. Афсуски, суратга олинган кадрларнинг бир қисми фильмнинг якунловчи вариантига кирмай қолди.\nБиз сценарий ҳажми катта эканлигини, суратга олинган материал бизга рухсат этилган тасма метрларидан кўпроқ бўлишини билардик. Лекин ўзимизни тўхтатиб қололмасдик. Ўзимиз ишлаётган материалга жон-жаҳдимиз билан берилиб кетгандик, уни яхши кўриб қолгандик. У ўз жозибаси билан бизни чарчоқ билмай ишлашга мажбур этарди.\nТуркистонда суратга олишни режалаштирган каттагина объектимиз қолганди. Тасвирга тушириш объекти сифатида Туркистон шаҳридан унча узоқда бўлмаган қадимий қалъа харобаларини танлагандик. У ерда жуда баланд тупроқ деворлар сақланиб қолганди. Маҳаллий ҳудуд ва қалъанинг ландшафти ўзининг ибтидоийлиги билан катта таассурот қолдирарди.\nБизнинг қаҳрамонларимиз бу муҳитга табиий равишда сингишиб кетиб, яхлитликни ташкил қилардилар.\nБу саҳнада бир гуруҳ одамларнинг поездни кутиб ўтирмасдан, Тошкентга қараб пиёда йўлга тушишга қарор қилганликлари кўрсатилади. Уларга Миша Додонов ва Раҳим ҳам қўшилишади. Улар қуёш аёвсиз куйдириб ташлаган қозоқ ерларидан ўтишади. Кекса бобо Додоновга буғдойни қандай экиш ва мўл ҳосил олиш йўлларини ўргатади. Улар Тошкент ва Тошкент замини ҳақида орзу қилишади.\nҚалъанинг қуёш нурлари остида кўзни қамаштиргудай чақнаб турган қайноқ оқ томлари ва кўҳна тупроқ деворлар бағрида бу сўзлар ҳеч қачон амалга ошмайдиган орзудай янграрди. Бутун атроф-муҳит бор-йўқ истаклари нон шаҳри Тошкентга етиб олиш бўлган бир сиқим одамларни ғанимларча эзиб турарди.\nТуркистонда охирги кадрларни суратга олгандик, шу билан тасвирга тушириш даври якунига етди. Гуруҳимиз Тошкентга қайтди.\nКейинги босқич бошланди – картинани монтаж қилиш ва овоз бериш. Бу ишлар бир неча ой вақтимизни олди.\nЎша йиллари рус тилига эътибор кучлироқ эди, шу сабабли бизнинг фильмимизга ҳам рус тилида овоз берилди.\nКиностудия бадиий кенгаши ва киностудияда ишлайдиган кўп сонли қизиқувчилар учун фильм катта залда намойиш қилинди. Режалаштирилган бир ярим соат ўрнига фильм икки соату йигирма дақиқа давом этди.\nФильм тугагандан кейин бирдан залга сукунат чўкди. Илк томошабинларимиз эсанкираб қолишган эди.\n“Ўзбекфильм” бадиий кенгаши фаолиятида илгари учрамаган воқеа рўй берди. Бадиий кенгаш раиси фильм муҳокамасини кейинги кунга қолдиришни таклиф этди. Зеро фильмда кўп баҳсли ўринлар бўлиб, уларни юқорида турувчи раҳбарлар билан маслаҳатлашиб олиш керак эди.\nКейинроқ режиссёр Шуҳрат Аббосовга босим ўтказиш бошланди. Москвада фильмни бир серияга қадар қисқартиришни талаб қилишди. Қаршилик кўрсатиш ёрдам бермади. Бизни қўллаб-қувватловчилар ҳам бўлмади. Картинанинг беш қисмини қисқартириб ташлаб, ўн қисмини қолдиришди. Асаблари қақшаб кетган Ш. Аббосов касал бўлиб қолди ва юрак хуружи билан шифохонага тушди.\nКартинанинг тўлиқ вариантли нусхасини зудликда йўқ қилишди… Аммо ҳозирча негатив сақланиб турарди.\nМен студия директори Абдулаҳад Абдуллаев ҳузурига кириб, картинанинг тўлиқ кўринишидан яна бир нусха тайёрлаб беришларини илтимос қилдим. Мен уни келажак учун, томошабинларнинг янги авлоди учун асраб қўймоқчи эдим.\nАбдуллаев жуда ақлли ва журъатли раҳбар эди. У дарҳол ўринбосари Қаюм Абдураҳмоновни чақириб, унга картинанинг тўлиқ кўринишдаги нусхасини тайёрлаб бериш вазифасини топширди. Мен бунинг учун Абдулаҳад Абдуллаевдан бир умр миннатдорман, у кишининг ёрқин хотираси ҳамиша қалбимда.\n“Тошкент – нон шаҳри” фильми кинотетрларга чиқарилиб, катта муваффақият қозонганидан кейин Шуҳрат Аббосов билан мени Давлат мукофотига тавсия этишди. Аммо мукофотни бошқалар олишди.\nКартина ўз ҳаёти билан яшаб келмоқда. Одамлар ҳалигача бу фильмни эслашади.\nManba: «Yoshlik» jurnali — 2010 yil, 2-son\n(Tashriflar: umumiy 288, bugungi 1)\nTeg(lar) Hotam FayziyevToshkent - non shahri\nOdil Ikrom. Uzlat. She’rlar kitobi.


Тиланчиликда фойдаланиб келинган эркакнинг жасади қотиллик аломатлари билан топилди — Sof.uz\nЖАҲОН 117,602,506 93,089,885 2,608,341\nТиланчиликда фойдаланиб келинган эркакнинг жасади қотиллик аломатлари билан топилди\n23.02 15:29 503 Жамият\nЕтимликда улғайган Икром 2016 йилдан 2020 йилнинг апрель ойига қадар турли манзилларда яшаб келди.\nШу орада содир этган ўғрилик жинояти учун судланиб, Навоий шаҳар судининг ҳукми билан унга нисбатан тайинланган аҳлоқ тузатиш ишлари жазосини ўтаётган эди. Судда қилмишига иқрорлик ва пушаймонлик билдирган бу йигит 20 ёшида ундан-да ўта оғир, яъни қасддан одам ўлдириш жиноятига қўл урди.\nИкром 2020 йилнинг апрель ойларида янгаси Дилнозанинг уйига яшаш учун кўчиб боради. Тоғаси чамаси етти йиллар илгари вафот этган, хонадонда эса янгаси Нигина исмли қизи ва унинг вояга етмаган ўғли билан бирга унга нотаниш, 1-гуруҳ ногирони бўлган Сардор исмли шахс ҳам яшар эди.\nЯнгаси Дилноза болалигидан ногирон, ақли заиф, чап қўли ва чап оёғи ёшлигида кўмирдан қолган чўққа йиқилиб тушиб куйган Сардорни одамларнинг кўнглида раҳм-шафқат уйғотишини назарда тутиб, 2 йилдан буён тиланчилик билан мунтазам шуғулланишга мажбур қилиб келарди. Тиланчиликдан тушган маблағ эса Дилноза ва унинг қизи учун кунлик кетадиган эҳтиёжларга сарф қилинар эди.\nИкромнинг ўзи эса Кармана туманида пластик идишларни тўплаб сотиб, топган пулининг бир қисмини янгасига ижара учун бериб, шу аснода кун кечириб юрарди.\nОдатда аҳоли гавжум бозорлар атрофига тиланчилик қилиш учун олиб борилган Сардор сўнгги кунларда бу каби ҳаёт тарзидан бездими, уйдан тез-тез чиқиб, боши оққан томонга кетадиган, бир оз вақт ўтиб, ўзи яна қайтиб келадиган одат чиқарди.\nБир куни Дилноза қизи Нигина ва жияни Икромга Сардорни келгусида уйдан қочиб кетишининг олдини олиш, унинг тиланчилиги эвазига келаётган даромадни сақлаб қолиш мақсадида уни омборхонага киритиб, устидан қулфлаб қўйишларини буюрди. Шундай қилиб, Сардор 2020 йил 12 июндан 12 июлга қадар ҳаво ҳароратининг иссиқлиги, инсон яшаши учун жуда тор, ҳаёти ва соғлиги учун хавфли бўлган кичик омборхонага устидан қулфлаб ғайриқонуний равишда озодликдан маҳрум қилинган.\n2020 йилнинг 12 июль куни соат 22:00 ларда Сардорнинг баланд овозини эшитиб, Нигина билан Икром унинг ёнига киради. Ногиронлиги сабабли бундай шароитда ушлаб турилгани учун қийналган Сардор уларни ҳақорат қилади. Бу ҳақоратдан ғазаб отига минган Нигина ва Икром Сардорнинг оғзини рўмол билан боғлаб, ташқарига олиб чиқади. Оёғини металл занжир билан боғлаб, ўроқ шаклидаги темир бўлаги билан танасининг орқа ва олд қорин соҳалари, қўл ва оёқларига уриб, унга тан жароҳатлари етказиб, қўлларини ип билан боғлайди. Аммо ногирон бўлишига қарамасдан Сардор уларга қаршилик кўрсатади. Бундан қаттиқ ғазабланган Нигина ва Икром ўзаро жиноий тил бириктириб, Сардорни қасддан ўлдиришни мақсад қилади.\nИкром Сардорнинг қўлларини маҳкам ушлаб турган бир пайтда Нигина оёғи билан унинг бўйин соҳасидан босиб туради. Натижада Сардор унга етказилган оғир тан жароҳатлари ва юқори нафас йўлларининг беркилиши оқибатида воқеа жойида вафот этади.\nСодир этилган қотиллик жиноятининг оқибатидан ва жавобгарликдан қутилиш мақсадида жиноят изларини яшириш учун улар Сардорнинг жасадини оқ рангли матодан тикилган қопга солиб, “Зарафшон” дарёсига олиб бориб ташлаш, ашёвий далилларни эса йўқ қилиш пайига тушади.\nУлар бўлган воқеадан хабардор қилиш учун ухлаб ётган Дилнозани уйғотади. У эса ваҳимага тушиб, тезроқ мурдани йўқотишни буюради ва мурда солинган халтани эшак аравага ортиб, жасадни “Зарафшон” дарёсига ташлаб юборишади. “Бу ишни ҳеч кимга сездирмай амалга оширдик, энди мурдани сув оқизиб кетади, ҳеч кимса топа олмайди”, деб хотиржамликка берилиб, ҳар кунги турмуш тарзида давом этишади.\nҚинғир ишнинг қийиғи қирқ йилда ҳам чиқади, дейишади. Жиноят икки кунда фош бўлди.\nСуд мажлисида судланувчилар қилган жиноятларига иқрорлик билдирди. Эндигина 20 ёшни қаршилаган Икром 17 йил умрини жазони ижро этиш колониясида ўтайди, Нигина эса суд ҳукмига кўра 13 йил озодликдан маҳрум қилинди. Унинг отасиз вояга етаётган фарзанди энди она меҳридан ҳам жудо бўлди.\nСардордан тиланчиликда фойдаланган ва уни ғайриқонуний равишда озодликдан маҳрум қилган Дилнозага нисбатан суд томонидан 5 йил муддатга озодликни чеклаш жазоси тай\nНавоий вилояти суди жамоатчилик ва ОАВ билан алоқалар бўйича бош консультанти\n6.03 09:20 3652\n6.03 11:22 2774\n6.03 22:25 2446\n7.03 22:00 1378\n6.03 22:39 1270\n22:26 56 Жаҳон\nБугун, 21:20 290 Жамият\nБугун, 21:10 89 Жамият\nБугун, 20:38 132 Жамият\nБугун, 20:04 228 Жаҳон\nБугун, 19:09 58 Жамият


Нега кексаларнинг онги чигаллашади? - zarnews.uz\nDe Las Clinicas директори ва Сан-Паулу тиббиёт университети доценти, шифокор Арнальдо Лихтенштейн суюқликнинг клиник истеъмоли тўғрисида шундай изоҳ қолдирган:\nҚарий бошлаган одамлар онги чигаллашиб қолишининг сабаби нимада?\n- Бу сувсизланиш!\nҲазил бўлиб туюлиши мумкин, лекин бу жуда муҳим сабаб. 60 ёшдан ошган одамлар одатда чанқоқликни сезмайди. Атрофида сув ичиш кераклигини эслатадиган ҳеч ким бўлмаса, улар тезда сувсизланади.\nСувсизланиш бутун танага жиддий таъсир қилади ва мушакларнинг кучсизлиги, чарчоқ, руҳсизланиш, қон босимининг пасайиши, юрак тез уриши, баъзи ҳолларда кома ва ҳатто ўлим сабаби бўлиши мумкин.\n60 ёшдан ошган одамларнинг ички мувозанат механизмлари суст ишлаши туфайли уларда сув захираси ҳам, унга бўлган талаб ҳам паст. Бу табиий қариш жараёнининг бир қисмидир.\n60 ёшдан ошганлар нафақат сувнинг камлиги, балки танасидаги сув етишмаслигини ҳис қилмасликлари туфайли сувсизланади.\nКўпроқ сув ичишга одатланинг. Шарбатлар, чой, сут, шўрвалар, тарвуз, қовун, шафтоли ва ананас каби сувга бой мева ва маҳсулотларни истеъмол қилинг. Апельсин ва мандарин ҳам яхши ишлайди. Муҳими, ҳар икки соатда бир оз суюқлик ичиш керак. Шуни ёдда тутинг!\nОила аъзолари 60 ёшдан ошган одамларга доимо суюқлик таклиф қилиши лозим. Агар улар асабий ёки кундан-кунга паришонхотир бўлганликларини сезсангиз, билингки, бу сувсизланишнинг деярли такрорий аломатларидир.


Ихлос ҳақиқати. Холис бўлган ҳолда бирор нарса аралашган ниятнинг ва у ила савобга ноил бўлмоқнинг Имом Ғаззолий наздиларидаги ҳукми | Azon.uz - Ахборот-таҳлилий портал\n440 22:05 05.09.2019\n“Иҳё” китобининг “Ният ва ихлос” бобида Имом Ғаззолий баҳс ва тадқиқ қилган нарсаларидан бири бу қисман Аллоҳ учун холис бўлган ва қисман риё кирган ҳолда бирор дунёвий ёки нафсий нарса аралашган амалнинг ҳукми қандай бўлишидир. Хўш, мусулмон бундай амалга қисман савоб оладими ёки йўқми?\nБу масалада имом яхши калом айтганлар, бу каломда фақиҳнинг ақли, сўфийнинг қалби биргаликда кўринади. У киши айтганлар: “Билгинки, амалда Аллоҳ розилиги кўзланган ҳолда унга риё ёки нафсоний бирор нарса аралашганда банда шу амали учун савоб оладими ёки гуноҳ оладими, ёки асло ҳеч нарса олмайдими?” Бу ҳақда олимлар турли фикрлар билдирганлар.\nАммо бу иккови (риё ва ихлос) аралашган амал-чи? Далилларнинг зоҳири бундай амал учун савоб йўқлигини билдиради, аммо бунинг аксини кўрсатувчи далиллар ҳам йўқ эмас. Аллоҳ булгувчироқ, лекин бизнингча бу масалада амалга чорловчининг қувватига қаралади. Агар амалга чорловчи бўлган Аллоҳ розилиги ва риё иккови тенг бўлса, бандага амалнинг фойдаси ҳам, зарари ҳам йўқ. Агар амалга чорловчи бўлган риё устунроқ ва қувватлироқ бўлса, унда амалнинг фойдаси йўқ бўлиб, у банда учун зарарли бўлади ва азобланишга сабаб бўлади. Аммо холисликдан ҳеч қандай насибаси бўлмаган, мутлақо риё учун қилинган амал учун азобланиш билан холисликдан озгина бўлса ҳам насибаси бор бўлган амал учун иқобга учрашнинг орасида қанчалар фарқ бор!\nАгар амалга чорловчи бўлган Аллоҳ розилиги бошқа амалга чорловчилардан кўпроқ бўлса, холислик бошқа амалга чорловчилардан қанчалик ортиқча бўлишига яраша амал эгасига савоб бўлади. Бу ҳолат қуйидаги оятлар асосидадир: “Бас, ким зарра оғирлигида яхшилик қилса ҳам кўрадир. Ва ким зарра оғирлигида ёмонлик қилса ҳам кўрадир” (Залзала, 7-8) ва: “Албатта, Аллоҳ заррача ҳам зулм қилмас. Агар яхшилик бўлса, бир неча бор кўпайтирур ва Ўз ҳузуридан улуғ ажр берур” (Нисо, 40). Яхши ният зое бўлмайди, балки у риёдан кўпроқ бўлса, ўша риёга тенг қисми ҳабата бўлиб, унинг зиёдаси қолади. Агар фосид ният кўпроқ бўлса ҳам, яхши ният сабабли унинг бир қисми йўқ бўлиб кетади.\nБу нарсанинг тафсилоти: албатта, амалларнинг қалбга таъсири бўлиб, бу таъсир амалларнинг сифатлари билан бўлади. Амалга чақирувчи бўлган риё бандани ҳалокатга олиб борувчи нарсалардандир ва унинг қуввати амални риёга асослаб қилишдир. Амалга чақирувчи яхшилик бандани нажотга олиб борувчи нарсалардандир ва унинг қуввати амални яхшиликка асослаб қилишдир. Қачонки қалбда бу икки ўзаро зид бўлган сифатлар жамланганда банда риё асосида, унинг тақозосига кўра амал қилса, риё қуввати устунроқ бўлади. Аммо ушбу сифатлар қалбда жамланган ҳолда банда холис ният асосида, унинг тақозосига кўра амал қилса, яхшилик қуввати устунроқ бўлади. Улардан бири ҳалокатга етаклайди, бошқаси нажотга. Бас, бирининг қуввати бошқасининг қувватидек бўлса, улар тенг бўлади. Худди иссиқ нарсани тановул қилгач, кетидан совуқ нарса тановул қилганда улар бир-бирининг кучини қирқиб, эски ҳолатига қайтганидек, бу ҳолат ҳам шундай. Аммо агар икковидан бири ғолиб келса, ўша ғолиблик, албатта, ўз таъсирини қолдиради. Худди таом, ичимлик ёки дорининг озгинаси ҳам инсон таънасида Аллоҳ белгилаб қўйганидек ўз таъсирини билдиргани каби. Бу ҳолат қалбни нурлантиради ёки қорайтиради, Аллоҳга яқинлаштиради ёки У Зотдан узоқлаштиради. Агар Аллоҳга бир қадам яқинлаштирувчи нарсани ният қилинса ва унга У Зотдан бир қадам узоқлаштирувчи нарса аралашса, банда олдин қандай ҳолатда бўлган бўлса, шундай қолади. Бу нарса унинг фойдасига ҳам, зарарига ҳам бўлмайди. Агар банда Аллоҳга икки қадам яқинлаштирувчи нарсани ният қилса ва унга У Зотдан бир қадам узоқлаштирувчи нарса аралашса, аниқки, банда Аллоҳга бир қадам яқинлашган бўлади.\nРасулуллоҳ соллаллоҳу алайҳи ва саллам бундай марҳамат қилганлар: “Ёмонликка яхшиликни эргаштирки, у ёмонликни ўчиради”. Холис риёни холис ихлос ўчиргач, маълум бўладики, иккови жамланиб қолса, ўзаро бир-бирини ўчиради.\nБу нарсага олимларнинг ҳажга боришда ҳаж ва тижорат ниятида борган инсоннинг агарчи унинг нияти аралаш бўлса ҳам, ҳажи қабул бўлиши ҳақидаги ижмолари далилдир. Энди: “У ҳаж савобига Маккага етиб бориб, ҳаж амалларини бажарганда эришади. Тижорат эса йўлда бўлади ва ҳажга дахли бўлмагани ва икки нарса фақат йўл масаласида аралашгани учун бу ҳолатда ҳажни холис деб эътибор қилинади”, деб айтиш мумкин. Аммо тижоратнинг ўзини қасд қилса, унга савоб йўқ. Қачонки ҳаж қилиш нияти асосий амалга чорловчи бўлиб, тижорат қилиш нияти унга ёрдамчи ва тобе сифатида кўрилса, сафарнинг ўзидан ҳам савоб кутилади (умуман олганда, Аллоҳ розилигини ният қилиб ҳалол тижоратга чиқишнинг ўзи ҳам бир ибодат. Таржимон). Албатта, айтиш керакки, ҳеч нарса аралаштирмаган ҳолдаги холис амалда Аллоҳ розилигини ният қилингандаги савобга ҳеч нарса етмайди. Ниятда озми-кўпми холисликка бошқа нарса аралашса, нима бўлганда ҳам, бу нуқсондир.\nОят, ҳадислар амалга озгина бўлса ҳам риё аралашиши амалнинг савобини ҳабата қилишига далолат қилади, бунинг ичига ҳажда тижорат қилиш ва бошқа шунга ўхшаш аралаш ниятлар киради. Масалан, Товус ёки бошқа бир тобеиндан ривоят қилинишича, бир саҳобий розияллоҳу анҳу Расулуллоҳ соллаллоҳу алайҳи ва салламдан садақа қилиб ажр олиш ва ҳам одамлар орасида мақталишни яхши кўрган инсон ҳақида сўраганида, у зот соллаллоҳу алайҳи ва саллам қуйидаги оят нозил бўлгунича индамай турганлар: “Бас, ким Раббига рўбарў келишни умид қилса, яхши амал қилсин ва Рабби ибодатига бирортани шерик қилмасин” (Каҳф, 110). Демак, одамлар мақташини қўшиб ният қилса, амали бекор бўлади.\nЯна Муоз розияллоҳу анҳудан ривоят қилинган ҳадисда: “Риёнинг энг паст даражаси ҳам ширкдир”, дейилган.\nЯна Абу Ҳурайра розияллоҳу анҳудан ривоят қилинган ҳадисда Расулуллоҳ соллаллоҳу алайҳи ва саллам: “Ким амалида Аллоҳга бировни шерик қилган бўлса, унга: “Ким учун амал қилган бўлсанг ажрингни ўшандан ол!” дейилади”, деб айтганлар.\nШунингдек, Убода розияллоҳу анҳудан қуйидаги ҳадиси қудсий ривоят қилинган: “Аллоҳ таоло айтади: “Мен турли ҳил шериклардан энг беҳожат Зотман, ким Мен учун амал қилиб, унда бошқани ҳам Менга шерик қилса, амалдаги насибамни ўша шерик қилганига қолдираман”.\nИбн Масъуд розияллоҳу анҳу айтганлар: “Расулуллоҳ соллаллоҳу алайҳи ва саллам: “Ким дунёдан бирор нарсани умид қилган ҳолида ҳижрат қилса, унга ният қилгани бўлади”, деганлар”. Бу оят ва ҳадисларни қандай тушунамиз, деб айтишинг мумкин.\nАйтамизки, сен айтган хабарлар биз зикр қилиб ўтган нарсаларни рад қилмайди. Сен келтирган далиллардан мурод амали ила фақатгина дунёни кўзлаганлардир. Худди “Ким дунёдан бирор нарсани умид қилган ҳолида ҳижрат қилса...” ҳадисидаги каби, яъни асосий мақсади дунё бўлса дегани. Асосий мақсади дунё бўлиш исён ва ҳаддан ошиш эканлигини эса биз юқорида айтиб ўтдик. Бунинг исёнлиги дунё талаб қилиш ҳаромлигидан эмас, чунки дунё талаб қилиш аслида мубоҳ ва ўз ўрнида вожиб. Бу нарса охират амали ила дунё талаб қилиш ҳаром бўлганлиги учундир. Зеро, бунда риё мавжуд ва ибодатни ўз ўрнига қўймаслик мавжуд. Далилларингда келган “шериклик” маъносидаги лафзлар эса бир амалдаги икки ният тенг бўлишига алоқадордир. Биз ҳам бир амалда икки ният тенг бўлса, унинг эгаси ҳеч қандай ажр олмаслигини айтиб ўтдик. Қолаверса инсон бир ниятга бошқа ниятни шерик қилганда доимо хатарда туради. У билмайдики қайси нияти ғолиброқ эканини ва бу нарса у учун зарар бўлиши мумкин эканлигини. Шу сабабдан ҳам оятда: “Бас, ким Раббига рўбарў келишни умид қилса, яхши амал қилсин ва Рабби ибодатига биронтани шерик қилмасин” (Каҳф, 110) дейилган. Яъни яхши ва ёмон нияти тенг бўлган ҳолда Раббисига рўбарў келишни умид қилмасин. (Нима бўлганда ҳам, ниятларни аралаштириш банданинг катта нуқсонидир. Аммо холис ниятга сезилар-сезилмас нарса аралашса ҳам бўлмайди дейилса, мусулмон уммати ичида кўпгина хайрли ишлар амалга ошмай қолади, ислоҳотлар орқада қолади.\n(Яна шу нарсани билиш керакки, аралаш ният ила қилинган амалдан сўнг банда бу ишига истиғфор айтиб қўйиши керак ва ниятини бутунлай холис қила олмаган тақдирда ҳам савобли амаллардан тийилмаслиги лозим. Айниқса, бу амал уммат фойдаси учун бўлса! р - Таржимон).\nҲа... Инсон бу масалада катта хатар устидадир! Зеро, инсон ниятининг икки қисмидан холис Аллоҳга яқин бўлиш тарафи ғолиброқ деб ўйлаганида аслида унинг ботинида бошқа ният устунроқ бўлади. Бу ҳолат ўта сирли ҳолат бўлгани учун шундай. Ажр фақат ихлос билангина бўлади. Банда эса ниятида ўта эҳтиёткорлик қилганида ҳам холислигида камдан-кам ишонч ҳосил қилади. Шу сабабли банда доимо холислик учун яхшилаб тиришганидан сўнг амали қабул ёки қабул эмаслиги ҳақида иккиланиб туриши, ибодатидаги офатнинг зарари унинг савобидан кўпроқ бўлиши мумкинлигидан хавфда туриши лозим. Басират эгаларидан бўлган хавфда турувчилар шундай йўл тутади, ҳар бир басират эгаси шундай бўлиши лозим.\nИнчунун, Суфён раҳимаҳуллоҳ бундай деган эканлар: “Амалимдан зоҳир бўлганларини фойдамга ҳисоб қилмайман”.\nАбдулазиз ибн Абу Раввод эса: “Аллоҳнинг байтига олтмиш йил қўшни бўлдим, олтмиш йил қўймасдан ҳаж қилдим. Аллоҳ учун бўлувчи нима амал қилмай нафсимни ҳисоб-китоб қилганимда, Аллоҳнинг насибасидан кўра шайтоннинг насибасини тўлиқроқ эканлигини кўрдим. Қани эди, қилиб ўтган амалларим фойдамга ҳам, зараримга ҳам бўлмаса эди!” деган эканлар.\nШундай бўлса-да, офат ва риёдан қўрқилганда амални тарк этиш керак эмас. Албатта, бу нарса шайтоннинг амаллардаги охирги ҳийласи. Зеро, мақсад – холисликни йўққа чиқармаслик. Агар амалдан қолинса, амал ҳам, ихлос ҳам ўз-ўзидан йўқ бўлади.\nҲикоя қилинишича, фақирлардан бири Абу Саид Хорроз раҳимаҳуллоҳга ходимлик қилар ва амалларида яхшилаб уринмас эди. Бир куни Абу Саид Хорроз раҳимаҳуллоҳ ҳаракатларда ихлосли бўлиш кераклиги ҳақида гапириб ўтдилар. Шундан кейин фақирнинг қалбига ғулғула тушиб, ҳар бир амалида ўта тиришиб, ўзидан холисликни қаттиқ талаб қиладиган бўлди ва амаллар унга оғирлик қилиб, уларни бажара олмай қолди. Бу ҳақида Абу Саид Хорроз раҳимаҳуллоҳ ундан сўраганларида у ихлос ҳақиқатини ўзидан талаб қилиб, унга етиша олмагани учун амалларни тарк этганини айтади. Шунда Абу Саид Хорроз раҳимаҳуллоҳ: “Ундай қилма! Чунки ихлос амалдан қолдирмайди. Амални бажаришда бардавом бўл ва ихлосни ҳосил қилишда тиришқоқлик қил. Мен сенга амални тарк этгин демадим, амалда холис бўл дедим”, деган эканлар.\nМақолалар Ният ва ихлос Ғаззолий\n1659 06:32 06.04.2020\n1572 08:20 10.01.2020\n944 18:00 01.11.2019\n1547 23:05 04.10.2019\n1496 23:05 03.10.2019\n1509 14:50 01.10.2019


Манзилингиз:Муслимаат»Оила ва жамият»Фарзанд»Ҳақиқий эркакларни эр кишилар вояга етказади(1)\nBy Muslimaat on\t Iyul 29, 2015 Фарзанд\nАллоҳ таоло Бани Одамни эркак ва аёл қилиб яратди ва уларнинг ҳар бирини халқида ва хулқида, касби ва амалида ўзига хос қилди. Бинобарин, амалларнинг фақатгина эркакларга хос бўлгани ва фақатгина аёлларга хос бўлгани бор. Уларнинг ҳар бирида Аллоҳ таоло уларга ато этиб қўйган фитрат, табиат бор. Шунинг учун Аллоҳ таоло эркакларнинг аёлларга, аёлларнинг эса эркакларга тақлид қилишини ҳаром қилган…\nАфсуски, бугунги кунда кўпинча аёл киши эрининг вафотидан ёки ажрашганидан сўнг ўғил тарбияси борасидаги муаммолар билан яккама-якка қолаётир. Бундай аёлларнинг ҳақиқий эркак кишини вояга етказиш имконияти қай даражада? Албатта, боланинг ҳаётида отани сақлаб қолишга ҳаракат қилиш керак. Эр-хотин ажрашиб кетгач, ўша эркак бу аёл учун собиқ эрга айланар, лекин болалар учун собиқ отага айланмайди… Мабодо оилани сақлаб қолишнинг иложи бўлмаган тақдирда ҳам, болалар ўз отаси ҳақида фақат яхши гапларни эшитишга ҳақлидирлар.\nШуни таъкидлаш лозимки, инсоният эркак ва аёлнинг тенг ҳуқуқли бўлиши каби кўпгина ислоҳотлар натижасида келиб чиққан муаммоларга дучор бўлмоқда. Масалан, эркакшода аёлларнинг ва хотинчалиш эркакларнинг, эркак бўлиб туғилиб, кейинчалик жинсини ўзгартираётганларнинг кўпайиши, баъзида эса умуман иккисига ҳам ўхшамайдиган аросатда қолган жинс вакилларининг юзага келиши ва ҳоказо… Бу кунгача асрлар давомида эркак ва аёлнинг ўрни, вазифаси аниқ фарқланиб келинган эди ва бу фарқ фақатгина жисмоний тузилишда эмас эди. Бугунги кунда эса ҳамма нарса аралашиб кетди…


Ислом динига янгидан янги хуружлар - 5 Апреля 2008 - Ҳимоячи\nДушанба, 20.09.2021, 09:03\nГлавная » 2008 » Апрел » 5 » Ислом динига янгидан янги хуружлар\nИслом динига янгидан янги хуружлар\nХалқаро уламолар иттифоқи раҳбари аксилисломий хуружларга қарши туришнинг 5 усулини белгилаб кўрсатди\nБутун дунёда таниқли Ислом уламоси, Халқаро уламолар иттифоқи раҳбари Юсуф Қарзовий голландиялик парламентарий Гирт Вилдерс амалга оширгани каби ҳаракатларга қарши туришнинг беш йўналишини ажратиб кўрсатиб, голланд сиёсатчисининг Қуръони каримнинг қотилликка ва нафратга ундаши тўғрисидаги даъволарини қатъиян рад этди.\n“Голланд сиёсатчиси қилган иш Қуръонга ўт очиш билан баробардир, - деди Қарзовий. - Қуръонни “фашистлар китоби” эканликда айблаш асоссиз ва тўқимадир. Бу айблов фақатгина нодон одамдан чиқиши мумкин”.\nМиллатчи-популистик йўналишдаги Озодлик партияси етакчиси Гирт Вилдерс 27 март куни аксилқуръоний филмни веб-сайтлардан бирига жойлаштирди. “Фитна” номли 15 дақиқалик ролик Пайғамбар Муҳаммад соллаллоҳу алайҳи васалламга нисбатан, у киши портлаш арафасидаги бомбадан иборат салла ўраган ҳолат! да тасвирланган, данияликлар ишлаган карикатура билан бошланади.\nСўнгра ўнг тарафда Қуръондан бир саҳифа ва чап тарафда бир оятнинг таржимаси кўрсатилади. Ундан кейин уни кадрнинг чап тарафда оят таржимаси қолдирилган ҳолда 2001 йилнинг 11 сентябр куни Бутунжаҳон савдо маркази биносига урилаётган учоқ видеолавҳаси алмаштиради. Ундан кейин Қуръондан келтириладиган иқтибосларни зўравонлик ва уруш билан боғловчи айнан шу схема бўйича бутун филм ишлаб чиқилади. Филмда, шунингдек, 2004 йилда Мадридда юз берган поездлар портлаши, 2005 йилда Лондонда амалга оширилган террорчилик амалиётлари, 10 йил аввал Сомалида америкалик аскарларга қилинган ҳужум, 2004 йилда Тео Ван Гогнинг ўлдирилиши ва Ироқда кузатилган бошни танадан жудо қилишлар кўрсатилган.\n“IslamOnline”нинг хабар қилишича, Юсуф Қарзовий Ислом ва Пайғамбар соллаллоҳу алайҳи васалламга нисбат! ан қилинаётган ҳақоратларга қарши тури! шнинг 5 йўлини ажратиб баён қилган. “Биз Муҳаммад соллаллоҳу алайҳи васалламнинг эркаклар ва аёлларни ўлдиришга ундаганликлари тўғрисидаги даъволарнинг нотўғри эканлигини илмий жиҳатдан асослаб беришимиз зарур, - таъкидлади у. - Бу Пайғамбар соллаллоҳу алайҳи васаллам тўғриларидаги ҳақиқатни билмайдиган барча одамларга етиб бориши учун бир неча тилда қилиниши лозим”.\n“Йирик мусулмон давлатлар ҳам Ислом дини ва Пайғамбар соллаллоҳу алайҳи васаллам шаънларини ҳимоя қилишда жасур бўлишлари лозим. Одамлар ҳукуматларга улар шундай мавқени қабул қилишлари учун ва дунёга бизнинг уммат ҳали тирик эканлигини исботлаш учун босим ўтказишлари керак”, - дея қўшимча қилди олим. Ундан ташқари, унинг сўзларига кўра, киномаҳсулот ва телешоу “Ислом динининг бир қолипда бўлиб қолган сиймосини поклашда му&#! 1203;им аҳамият касб этади”.\n30 март куни “LiveLeak.com” сайти маъмурияти голландиялик сиёсатчи Гирт Вилдерснинг аксилисломий филмини сайтдан олиб ташлади. Шундай бўлса-да, “Фитна”ни ҳали бошқа сайтлардан, шу жумладан, оммабоп портал “YouTube”дан олишмади.\nГолландия бош вазири Ян Петер Балкененде жанжалли шуҳрат қозонган голланд сиёсатчиси тайёрлаган аксилисломий филмнинг интернетда намойиш этилганлиги муносабати билан таассуф билдирди. Кўп мамлакатлар, биринчи ўринда мусулмон мамлакатлар, Ислом конференцияси ташкилоти ва бошқа халқаро, мусулмон ва номусулмон ташкилотлар, шу жумладан, ЮНЕСКО ва Европа Кенгаши ҳам норозилик билдиришди.\nБМТ бош котиби Пан Ги Мун, ўз томонидан, филмни кескин тарзда қоралаб чиқиш қилди. У ўзининг фикрига кўра, “эркинликнинг доим ижтимоий масъулият билан бирга жорий қилиниши лозимлиги” сабабли “ўз фикрини ифодалаш ҳуқуқининг бу ўринда а! сло ўринсиз”лигини қайд этган ҳолда, бу филмни “та! ҳ& #1179;ирловчи ва аксилисломий” деб ҳисоблашини таъкидлади. “Нафратни изҳор қилиш ва зўравонликка ундашни ҳеч нарса оқламайди”, - қайд этди бош котиб.\nФилм намойиш этилиши муносабати билан аксилисломий ҳаракатларга қарши тадбирлар дунёнинг кўпгина мамлакатларида, нафақат мусулмон юртларда, балки Ғарбда ҳам бўлиб ўтди. Эътиборли жиҳати шундаки, “Фитна”га нисбатан муносабатлар карикатуралар можаросига қараганда хийла вазмин бўлди.\nМанба: «Мусулмон Ўзбекистон»\nЯнада ҳақоратлироқ аксилисломий ҳаракат – Пайғамбар соллаллоҳу алайҳи васаллам тўғриларида мултфилм тайёрланмоқда\n“Яна бир голландиялик сиёсатчи экранларга иғво тарқатувчи мултфилм чиқаришга тайёргарлик кўрмоқда. Оммавий ахборот воситаларининг қайд этишларича, у яқинда пайдо бўлган ва кўп шов-шув келтириб чиқарган депутат Гирт Вилдерснинг “Фитна” номли 15 дақиқалик филмидан кўра анчагина ҳақоратлироқ аксилисломий бўлади”, - дея хабар қилади “IslamOnline”.\n“Янги филм Пайғамбаримиз соллаллоҳу алайҳи васалламни ҳақорат қилади”, - деди Голландиядаги мусулмонлар мувофиқлаштириш кенгаши аъзоси Айхан Тунжа. Вилдерснинг ролиги асосан Қуръонга қарши қаратилган эди.\n“Муҳаммад (соллаллоҳу алайҳи васаллам)нинг ҳаёти” номли мултфилм келиб чиқиши эронлик бўлган сиёсатчи Эҳсон Жомий томонидан тайёрланяпти. Унинг 20 апрелда намойиш этилиши кутиляпти. Баъзи маълумотларга кўра, у “Фитна”га қараганд! а, янада мусулмонлар ғашини келтирадиган бўлади. Унда ўзларининг 9 ёшли аёллари билан масжидга йўл олган Пайғамбар соллаллоҳу алайҳи васаллам ўта ҳақоратли тарзда тасвирланадилар.\n“Бу филм мусулмонлар учун ҳаддан ташқари ҳақоратлидир, - дейди Тунжа аччиқланган ҳолда. – Сўз эркинлиги Голландия жамиятида ҳурматлидир, бироқ у дин ва пайғамбарлар алайҳимуссаломга нисбатан таҳқирлашлар мумкинлигини англатмаслиги лозим”.\n“Ҳозир биз ҳукумат идоралари билан мултфилм пайдо бўлишининг олдини олиш учун ҳуқуқий чораларни кўриш мақсадида биргаликда ҳаракат қилмоқдамиз, - дея қўшимча қилади у. – Бизда адлия вазирининг Эҳсон Жомий билан суҳбатлашганлиги ва уни қилмоқчи бўлган нарсасини намойиш этмасликка кўндиришга ҳаракат қилганлиги тўғрисида маълумот бор. Жомий! бу тўғрида ўйлаб кўришини айтиб жавоб берган”.\nА! ввалро&# 1179; ҳукумат Вилдерсни аксилисломий филмни намойиш қилиш қасдидан қайтишга кўндиришга уриниб кўрганди, аммо уриниш беҳуда кетди.\nВилдерснинг ўзи бугун кутилмаган муаммога йўлиқди. Унинг томонидан филмда Пайғамбар соллаллоҳу алайҳи васалламга нисбатан чизилган карикатураларнинг ишлатилиши Даниядаги карикатурачи муаллифлар норозилигини келтириб чиқарди. Аксилисломчилар ўз маслакдошларига маҳкамада жавоб бериш билан таҳдид қилишди. Вилдерс шу муносабат билан муаллифлик ҳуқуқларини бузганлик тўғрисидаги даъволардан омон қолиш учун филмга ўзгартиришлар киритмоқчи. У муаллифи даниялик карикатурачи Курт Вестергаард бўлган карикатураларни намойиш қилувчи кадрларни олиб ташламоқчи.\nПросмотров: 947 | Добавил: himoyachi | Рейтинг: 0.0/0


Ўзбекистонда 2020 йилда қанча ўлим ҳолати қайд этилгани маълум қилинди - Namanganliklar.uz\nДавлат статистика қўмитаси 2020 йил давомида қанча ўлим ҳолати қайд этилгани бўйича статистик маълумотларни тақдим этди. Унга кўра июль ойида нисбатан энг кўп, яъни 17 минг 396 та ўлим ҳолати қайд этилган.\nЙил бошидан июль ойигача 6 ой давомида 92 минг 26 та ўлим ҳисобга олинган. Ойлар кесимида таҳлил қилсак январь ойида – 11 минг 36 та, февраль – 13 минг 693 та, март – 12 минг 633 та, апрель – 11 минг 613 та, май – 11 минг 792 та, июнь – 13 минг 790 та, июль – 17 минг 396 та вафот этганлар қайд қилинган.\nЖорий йилда 6 ой давомида қайд этилган ўлим сони 2019, 2018 йиллардаги 6 ой кўрсаткичига нисбатан ҳам юқори бўлган. Ўзбекистонда 2018 йил 6 ой давомида 75,6 минг, 2019 йилда шунча вақт мобайнида 75,8 мингта ўлим ҳолати ҳисобга олинган.\n4 909 Ko'rishlar


2019-йилда Ўзбекистон билан БАА ўртасидаги товар айланмасини 500 миллион долларга етказиш режалаштирилмоқда\nТашкент, Узбекистан (UzDaily.uz) – Маълумки, бугун мамлакатимиз кўплаб ривожланган давлатлар билан икки томонлама ҳамкорликни кенгайтириб, узоқ йиллик «йўл харита»ларини тузиб келмоқда. Айниқса, Бирлашган Араб Амирликлари билан мустаҳкамланаётган алоқалар ўзининг ижобий натижаларини бераяпти. Салкам 27 йиллик дипломатик муносабатларнинг сезиларли силжиши сифатида савдо – иқтисодий, маданий – гуманитар йўналишларни келтиришимиз мумкин.\nСтатистик маълумотларга кўра, 2018-йилда икки мамлакат ўртасидаги товар айланмаси 140 миллион долларни ташкил этган бўлиб, бу 2017-йилга нисбатан 23% га ошган. Хусусан, ўтган йилнинг 9 ойи давомида экспорт хажми 60,8 млн доллар, импорт эса 80,6 млн доллар этиб баҳоланган. Уларнинг таркибида эса озиқ-овқат ва қишлоқ хўжалиги моллари, транспорт воситалари, қора металл каби маҳсулотлар бор.\nШу ўринда инвестициявий ҳамкорликни ҳам келтириш лозим. Айни пайт мамлакатимизда амирлик сармояси иштирокидаги 107 та корхона фаолият олиб бораётган бўлиб, улар асосан текстиль, қурилиш моллари, мева-сабзавот консервалари, ювиш воситалари, полиграфия саноати, улгуржи савдо, умумий овқатланиш, хизмат кўрсатиш ва бошқа соҳаларда иш олиб бормоқда. Шунингдек, ўтган 2018 йил давомида умумий жамғармаси 58 млн. доллардан ортиқ 20 та БАА капитали иштирокидаги корхоналар ҳам давлат рўйхатидан ўтказилгандир.\nБундан ташқари, Тошкент-Шарджа ва Тошкент-Дубай йўналишлари бўйича тўғридан-тўғри авиақатновларнинг йўлга қўйилганлиги сайёхлик бизнесининг ривожланишига асос бўлмоқда. Хусусан, ўтган 2018 йилнинг 9 ойида мамлакатимизга ташриф буюрган БАА фуқаролари сони 1,6 баробар, жами Амирликлардан виза олган туристлар сони эса 2,3 мартага ошган.\nЯна шуни қўшимча қилиш керакки, жорий йилда амирлик тадбиркорлар иштирокида жами 9 марта Ўзбекистон савдо-иқтисодий ва инвестициявий, туристик салоҳиятини намойиш қилувчи тақдимотлар ўтказилди. Қолаверса, маҳаллий тадбиркорларимиз томонидан ишлаб чиқарилган маҳсулотлар БААда ўтказилган «Gulfood» «INDEX», «Arabian Travel Market» каби ярмаркаларда намойиш этилган. Натижасида дубайлик компаниялар билан умумий қиймати 2,5 млн. долларга тенг 7 та экспорт шартномалари имзоланиб, хозир БААга асал, қандолатчилик, қишлоқ хўжалик, концентрат ва табиий шарбатлар экспорт қилинмоқда.


«Аэрофлот» самолёти Тошкентга фавқулодда қўнди | Uzbekistan Today\nБош саҳифа / Социум / «Аэрофлот» самолёти Тошкентга фавқулодда қўнди\n«Аэрофлот» самолёти Тошкентга фавқулодда қўнди\nТошкент аэропортига бугун кундузи Пхукет (Таиланд)дан Москвага учаётган самолёт фавқулодда қўнишга мажбур бўлди. Парвоз вақтида йўловчилардан бири ўзини ёмон ҳис қилган, деб хабар беришди Uzbekistan Todayга пойтахт ҳаво бандаргоҳи.\nРоссиянинг «Аэрофлот» компаниясига тегишли самолёт Тошкентда бир соатдан кўпроқ турди. Йўловчи соғлигининг ҳолати ҳақида ҳеч нима маълум эмас.\nРоссия компаниясининг ваколатхонаси фақат ушбу ҳодисани тасдиқлаш билангина чекланишди.\nstyle='mso-ansi-language:UZ-CYR'>Ўшанда президент Путин Ўзбекистон раҳбарини Россияга давлат ташрифини амалга оширишини таклиф қилганди.


У ўғлини уйлантирди, йигит эса онасини сотувга қўйди\n10:30 / 29.09.2016\nШодиёналар саройи... Тўй авжида...\nТўрга қўйилган ва безатилган ўриндиқда келин ва куёв, атрофидагиларида эса уларнинг қариндошлари ўтиришибди. Келин ўтирганларга разм солар экан, мункайган қайнонасини кўриб ўнғайсизланди ва куёвнинг қулоғига:\n– Онангизга айтинг, у ердан пастга тушиб ўтирсин! Ўтиришларини ёқтирмадим!, – дея шивирлади.\nБу таклифдан ларзага келган куёв шитоб билан ўрнидан турди ва микрофонни қўлига олиб:\n– Онамни ким сотиб олади?! – дея уч марта такрорлади.\nМеҳмонлар куёв боланинг бу гапларини эшитиб, устларидан муздек сув қуйилгандек, қотиб қолишди. Ҳамманинг нигоҳи куёв болага тикилди ва у қўлидаги никоҳ узугини чиқариб отди ва: “Онамни ўзим сотиб оламан!” – деди ва қайлиғини талоқ қўйиб, онаси билан саройдан айрилди.\nБу воқеа туманда шов–шувга сабаб бўлди.\nКунларнинг бирида бир одам келиб йигитга:\n– Мен қизим учун сиздан кўра лойиқроқ бошқа бировни кўрмадим, – деди ва бирон моддий маҳр олмай қизини унга узатди.\nАллоҳим, оналаримизни жаҳаннамдан узоқ, жаннатга эса яқин қил! Тирикларининг умрларини иймон, ихлос ва солиҳ амаллар билан узоқ қил!\nОламдан ўтганларининг ётган қабрларини жаннат бўстонларидан бири, охиратдаги маконларини эса Фирдавс жаннатлари қил!\nАрабчадан Эркин таржимаси. Манба: Mehrob.uz\n23:40 / 24.03.2018


26.09.2019 13:53 0 2640\nОлимлар катталиги Гренландиядек келадиган йўқолган қитъани топишди. Халқаро мутахассислар гуруҳи тадқиқоти «Gondwana Research» журналида чоп этилди. Бу ҳақда «Рамблер» хабар берган.\n«Биз ўрганган аксар тоғ занжирлари қарийб 200 миллион йил муқаддам Шимолий Африкадан бўлиниб кетган битта қитъага тегишли. Ундан қолган бор-йўғи — бу Адриатика денгизи орқали Туриндан Италия этиги товонигача ўтган тасма холос», — деб изоҳлайди тадқиқот муаллифи Дауэ ван Хинсберген.\nҚитъа тахминан 240 миллион йил муқаддам ажралиб чиқа бошлаган.\nТадқиқотчилар топилган қитъани Катта Адрия деб аташди. Маълум бўлишича, унинг улкан қисми сув остида бўлган ва майда чўкинди ҳамда денгизлар билан қопланган. Ҳатто қоялар юзага келган, бироқ уларни Жанубий Европа мантияси чопиб ташлаган.\nОлимлар тектоник плиталарни қайта тикловчи дастур ёрдамида геологик қатламларни бирин-кетин очишган. Шу орқали улар қитъалар бошқача жойлашган даврга «қайтишган».\n«Йўқолган қитъанинг қалинлиги бир неча километр келадиган устки қатлами деформацияга учраган қолдиқларини ҳозиргача тоғ чўққиларида кўриш мумкин. Континентал плитанинг қалинлиги қарийб 100 километр келадиган қолган қисми Ер мантиясининг Жанубий Европа остига «шўнғиган». Биз сейсмик тўлқинлар бўйлаб уни 1 500 километр чуқурликкача ўрганишимиз мумкин», — дейди улар.


Тошкентда 19 ёшли қиз уйланиш ваъдасида турмаган йигитининг машинасини ёқиб юборди - UzNews.uz\nУмидсизликда қолган қиз йигитнинг автомобилига ичидан ва ташқарисидан бензин қуйиб, ёқиб юборган.\nКеча, 19 сентябрь куни Учтепа туманида 19 ёшли қашқадарёлик Ситора Г. 23 ёшли қашқадарёлик Асилбек Н.га тегишли бўлган Lacetti Gentra русумли (давлат рақами 01 A 149 LB) автомобилни ёқиб юборган.\nТошкент шаҳар ИИББ матбуот хизмати хабар беришича, терговолди текширувлари давомида аниқланишича, вақтинчалик Тошкент шаҳрининг Учтепа туманида яшовчи Ситора Г. ва жабрланувчи ўртасида маълум вақт муҳаббат бўлган. Асилбек кейинчалик Ситорага уйланишини ваъда қилган, аммо ваъдасида турмаган. Умидсизликда қолган қиз йигитнинг автомобилига ичидан ва ташқарисидан бензин қуйиб, ёқиб юборган. Ҳодиса тафсилотлари ўрганилмоқда.


Шавкат Мирзиёевнинг Россияга ташрифи давомида30 га яқин ҳужжатлар имзоланиши кутилмоқда - Review.uz\nИкки мамлакат раҳбарияти ўзаро савдо ҳажмини ўрта муддатли истиқболда 10 миллиард долларга етказиш вазифасини қўйдилар.\nПрезидент Шавкат Мирзиёевнинг Москвага ташрифи давомида Ўзбекистонда ва Россия ўртасида 30 га яқин ҳужжатни имзолаш режалаштирилган, деб хабар бермоқда Россия ТИВ матбуот хизмати.\n«Ўзбекистон — Россиянинг Марказий Осиёдаги стратегик шериги ва иттифоқдоши. Россия—Ўзбекистон муносабатлари интенсив ва ишончли сиёсий мулоқот билан ажралиб туради, турли соҳаларда изчил ривожланиб бораётган анъанавий дўстона характерга эга», дейилади вазирлик хабарида.\nРоссия Ўзбекистоннинг ташқи савдо шериклари ўртасида етакчи ўринни эгаллайди. 2017-2020 йилларда икки мамлакат ўртасидаги товар айирбошлашнинг юқори ўсиш суръатлари бу борадаги кўрсаткичларни икки баравар ошириш имконини берди. 2020 йил якунларига кўра, товар айланмаси ҳажми 5,9 миллиард долларни ташкил этган (2016 йилда - 2,7 миллиард доллар), Россия экспорти 2019 йилга нисбатан 19,2 фоизга, (4,7 миллиард доллар), Ўзбекистон маҳсулотларининг импорти эса 3,7 фоиз ошган (1,2 миллиард доллар).\nРоссия томонидан Ўзбекистонга етказиб бериладиган асосий товарлар: машиналар, ускуналар ва транспорт воситалари (25 фоиз, 1,65 миллиард доллар), металл ва улардан тайёрланган буюмлар (24,2 фоиз, 1,13 миллиард доллар), озиқ-овқат маҳсулотлари ва қишлоқ хўжалиги хом ашёси (14,6 фоиз, 0,7 миллиард доллар), ёғоч ва целлюлоза-қоғоз маҳсулотлари (12 фоиз, 0,6 миллиард доллар), кимё саноати маҳсулотлари, каучук (11 фоиз, 0,5 миллиард доллар), минерал маҳсулотлар (9,4 фоиз, 0,4 миллиард доллар).\nЎзбекистон импортининг асосий қисмини тўқимачилик, ундан тайёрланган маҳсулотлар ва оёқ кийимлар (57 фоиз, 0,7 миллиард доллар), озиқ-овқат маҳсулотлари ва уларнинг хом ашёси (27,6 фоиз, 0,34 миллиард доллар) ва кимё саноати маҳсулотлари, каучук (6,5 фоиз, 0,08 миллиард доллар) ташкил этмоқда. Россияда ўзбек капитали иштирокидаги 600 дан ортиқ корхона фаолият юритяпти.\n«Икки мамлакат раҳбарияти ўзаро савдо ҳажмини ўрта муддатли истиқболда 10 миллиард долларга етказиш вазифасини қўйган.\nИкки томонлама ҳамкорлигимизнинг ‘флагман’ йўналиши дея Ўзбекистонда Марказий Осиё минтақасидаги биринчи атом электростанциясининг қурилишини айтиб ўтиш мумкин. Бугунги кунда АЭС қурилиши бўйича асосий ишларни амалга ошириш учун ‘йўл харитаси’ имзоланган. Ўзбекистоннинг атом саноати учун малакали кадрларни тайёрлаш ишлари олиб борилмоқда. Россия ОТМларида атом энергетикаси бўйича 62 нафар ўзбекистонлик талаба ўқияпти. 2019 йилнинг сентябрида Тошкентда ‘Москва муҳандислик-физика институти’ миллий тадқиқот ядро университетининг биринчи хорижий филиали очилган эди», дейилади Россия ТИВ хабарида.\nШунингдек, Россия ва Ўзбекистон ўртасида ҳарбий ҳамда ҳарбий-техник ҳамкорлик жадал ривожланмоқда. Россия ва Ўзбекистон ўртасида 2016 йилнинг ноябридан бери амалда бўлган ҳарбий-техник ҳамкорликни ривожлантириш тўғрисидаги шартнома Ўзбекистоннинг мудофаа қобилиятини мустаҳкамлаш манфаатлари йўлида стратегик ҳамкорликни ривожлантириш учун кенг имкониятлар яратмоқда, бу айниқса, ортиб бораётган янги таҳдид ва чақириқлар фонида муҳим аҳамиятга эга.\nЎзбекистон Қуролли кучлари жамоалари Халқаро армия ўйинларида иштирок этмоқда, ўзбекистонлик экспертлар мусобақаларда кузатувчи сифатида қатнашяпти.\nТаъкидланишича, Россия ўзбекистонлик ёшлар Россия ОТМларида олий таълимни олиши учун кенг имкониятларни бундан кейин ҳам тақдим этишга тайёр. Ўзбекистонда Россиянинг 12 та олий таълим муассасасининг филиаллари фаолият юритмоқда. Россиянинг ўзида эса 35 мингдан ортиқ Ўзбекистон фуқароси олий таълим даргоҳларида ўқияпти, уларнинг 8,5 минги - бюджет асосида.


Ўзбекистонда 23 июль куни ҳаво бир оз булутли бўлади 20-09-2021, 16:16 | Zamin.uz\n«Ўзгидромет» 23 июль, жума куни кутилаётган об-ҳаво маълумотини эълон қилди. Унга кўра:\nТошкент шаҳрида ҳаво бир оз булутли бўлади, вақти-вақти билан ўзгариб туради, ёғингарчилик кутилмайди.\nШамол шарқдан 5—10 метр/секунд тезликда эсади. Ҳарорат кечаси 22—24 даража илиқ, кундузи 38—40 дажара иссиқ бўлади.\nҚорақалпоғистон Республикаси ва Хоразм вилоятида ҳаво бир оз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7—12 метр/секунд тезликда эсади, баъзи жойларда 15—20 метр/секундгача кучайиши мумкин. Ҳарорат кечаси 22—27 даража илиқ, кундузи 38—43 даража иссиқ бўлади.\nБухоро ва Навоий вилоятларида ҳаво бир оз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7—12 метр/секунд тезликда эсади, баъзи жойларда 15—20 метр/секундгача кучайиши мумкин. Ҳарорат кечаси 22—27 даража илиқ, кундузи 37—42 даража иссиқ бўлади.\nТошкент, Самарқанд, Жиззах ва Сирдарё вилоятларида ҳаво бир оз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7—12 метр/секунд тезликда эсади. Ҳарорат кечаси 20—25 даража илиқ, кундузи 37—42 даража иссиқ бўлади.\nҚашқадарё ва Сурхондарё вилоятларида ҳаво бир оз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7—12 метр/секунд тезликда эсади. Ҳарорат кечаси 22—27 даража илиқ, кундузи 38—43 даража иссиқ бўлади.\nАндижон, Наманган ва Фарғона вилоятларида ҳаво бир оз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7—12 метр/секунд тезликда эсади. Ҳарорат кечаси 20—25 даража илиқ, кундузи 33—38 даража иссиқ бўлади.\nРеспубликанинг тоғ олди ва тоғли ҳудудларида ҳаво бир оз булутли бўлади, баъзи жойларда ўзгариб туради, баъзи жойларида қисқа муддатли ёмғир ёғиши, момақалдироқ бўлиши мумкин. Шамол шарқдан 7—12 метр/секунд тезликда эсади. Ҳарорат кечаси 14—19 даража илиқ, кундузи 26—31 даража иссиқ бўлади. «Замин» янгиликларини «Вконтакти»да кузатиб боринг\nЯнгиликлар » Жамият » Ўзбекистонда 23 июль куни ҳаво бир оз булутли бўлади


Давлат хизматларида Одилбек-робот пайдо бўлди\n15.09.2018 11:47 0 2094\nДавлат хизматлари агентлиги ўз хизматларини аҳолига оддий ва содда қилиб тушунтириш учун робот персонаж — Одилбек хизматларидан фойдаланишга ўтди. Бу ҳақда агентликнинг Жамоатчилик ва ОАВ билан алоқалар бўлими «Xabar.uz»га маълум қилди.\nОдилбек-робот хизматидан фойдаланиш учун Давлат хизматлари агентлигининг телеграм-каналига ўтишингиз керак.\nРобот ишни электрон рақамли имзо (ЭРИ) нималигини тушунтириш ва уни қандай олиш мумкинлигидан бошлади. Чунки ЭРИ барча давлат хизматларининг калити — бу хизматлардан фойдаланиш учун сизда албатта электрон рақамли имзо бўлиши керак.\nдавлат хизматлари Одилбек-робот\nЖамият 15/04, 19:20\nЖамият 09/04, 13:20\nЖамият 09/04, 12:18\nЭнг узоқ манзилга ҳам биринчи қадамни қўйсангизгина етасиз


36957 Ўқиш режими + -\nҲақиқий мўмин киши ўзидан, Парвардигоридан рози бўлади. У аниқ ишонч билан биладики, Аллоҳ таоло у учун бир нарсани тақдир қилиши у ўзи учун бир нарсаларни режа қилишидан афзал. Аллоҳ таолонинг меҳрибонлиги ота-онасининг меҳрибонлигидан улкан. У Парвардигорига шундай муножот қилади: “Барча яхшилик Сенинг қўлингда. Албатта, Сен ҳар бир нарсага қодирсан” (Оли Имрон сураси, 26 оят).\nНорози кишилар розиликнинг лаззатидан маҳрумдир. Улар атрофидаги фойдаланаётган неъматларни ҳис қилмайдилар. Улар бу неъматларга ўрганиб қолган ёки унга осонлик билан эришганлар. Улар доим фалон, фалон нарсамиз кам, фалон, фалон нарсани хоҳлаймиз дейдилар. Лекин, фалон, фалон нарсамиз бор, демайдилар.\nМўмин киши атрофидаги ҳар бир нарсада Аллоҳ таолонинг неъмати борлигини ҳис қилади. Ер юзидаги ёки осмондаги ҳар бир заррада Аллоҳ таолонинг неъматини кўради. У ҳар лаҳза, ҳар ҳолатда Аллоҳ таолонинг неъматларидан рози бўлади.\n12:39 / 09.03.2020 2925\n22:21 / 01 январь 453\n17:20 / 05.08.2020 688\nУ балки пардозсиз яшаб ўтажак,Балки тақмай ўтар тилло тақинчоқ.Далада ўт юлиб, заққум ютажак,Тандир ndash суҳбатдоши, сирдоши ndash ўчоқ.Қиммат емакхона кўрмаган давоми...\n11:38 / 06.04.2020 2096


Тошкент молия институтига қарашли “Молиячи” оромгоҳи Тошкент вилояти, Бўстонлиқ туманининг сўлим тоғёнбағрида жойлашган бўлиб умумий ер майдони 21 гектарни ташкил этади. “Молиячи” оромгоҳига келиб дам олувчилар учун 8 та корпусда жами 220 нафар дам олувчилар учун алоҳида хоналар мебель ва жиҳозлар билан таъминланган ҳамда қулай шарт-шароитлар яратилган.\n“Молиячи” оромгоҳида 1 та 220 ўринли ёзги маданият саройи, китобхонлар учун 30 ўринли кутубхона, 1 та очиқ футбол майдони, 1 та очиқ баскетбол майдони, 1 та воллейбол майдони ҳамда 40 м2 майдонни ташкил этувчи шахмат ва шашка клуби дам олувчилар хизматида. “Молиячи” оромгоҳида катта ва кичик 2 та сув ҳавзаси, 220 ўринли ошхона, замонавий таъмирланган эркаклар ва аёллар ювиниш хоналари мавжуд. “Молиячи” оромгоҳи атрофи ўралган бўлиб, унда турли хил манзарали ҳамда мевали дарахтлар экилган. “Молиячи” оромгоҳи ҳудудида ободонлаштириш ва кўкаламзорлаштириш ишлари йил давомида олиб борилади.\n“Молиячи” оромгоҳида ҳар йили 1 июндан то 31 август кунигача бўлган муддатда институтда фаолият олиб бораётган педагог-ходимлар, ишчи-ходимлар, талаба-ёшлар ҳамда уларнинг оила аъзоларини ва бошқа ташриф буюрувчи фурақолар дам олиб хордиқ чиқарадилар. “Молиячи” оромгоҳига ташриф буюрувчиларнинг ҳордиқ чиқаришлари учун институт ва “Молиячи” оромгоҳ раҳбарияти томонидан барча шарт-шароитлар яратилган.\n«Молиячи» оромгоҳи директори: А.Масадиков\nЁзги дам олиш мавсуми раҳбари: Г.Алистратов


Эмомали Раҳмон 15 йил ичида Тожикистонни энергия "қамалидан" озод қилмоқчи\n16:40 30.09.2016 (Янгиланган 16:41 30.09.2016)\nТожикистон ҳукумати кейинги 15 йилга мўлжалланган Республикани ривожлантириш миллий стратегия дастурини қабул қилди. Дастур бўйича Тожикистон аграр давлатдан индустриал-аграр мамлакатга айлантирилиши лозим\nТОШКЕНТ, 30 сен — Sputnik. Тожикистон Республикаси президенти Эмомали Раҳмон навбатдаги ҳукумат йиғилишини ўтказди, деб хабар берган Тожикистон ҳукумати матбуот-хизмати. Спутник Тожикистон хабари асосида.\nЭмомали Раҳмон Роғун ГЭСи қурилишини шахсан назорат қилмоқда\nХабарда айтилишича, йиғилишда Тожикистон Республикасининг кейинги 15 йилга (2030 йилга қадар) миллий стратегик ривожлантириш дастури қабул қилинган.\nЭмомали Раҳмон ўз чиқиши давомида кейинги 15 йил давомида халқ учун муносиб ҳаёт тарзини яратиш режалари ҳақида гапирган. Эмомалига кўра, республикада кейинги 15 йил ичида инсон салоҳиятини ривожлантириш, иқтисодий секторда рақобатбардошликни кучайтириш, Тожикистонни аграр мамлакатдан индустриал-аграр давлатга айлантириш, шунингдек, мамлакат энергетика қувватини 3 карра ошириш режалаштирилган.\nШунингдек, 2030 йилга қадар аҳоли саводхонлиги ва умр давомийлигини ошириш, оналар ва чақалоқлар ўлимини камайтириш, ҳаёт тарзини яхшилаш ҳамда янги иш ўринларини яратиш режалаштирилган.\nТожикистон президенти мамлакат учун уч асосий стратегик йўналиш белгилаб олинганини маълум қилган — булар Тожикистонни коммуникация қамалидан чиқариш, энергия мустақиллигига эришиш ҳамда озиқ-овқат хавфсизлигини таъминлаш.\n19:38 27.01.2021 (Янгиланган 19:43 27.01.2021)\nТОШКЕНТ, 27 янв — Sputnik. Тожикистон Фавқулодда вазиятлар қўмитаси аҳолини қаттиқ совуқ бўлиши ҳақида огоҳлантирди, деб хабар қилди Sputnik Тожикистон.\nТожикистонга минус 40 даражадаги Сибир совуғи келмоқда\nТожикистон метеорология агентлигининг хабар беришича, республиканинг тоғли ва тоғ олди ҳудудларида 29 январга қадар совуқ об-ҳаво бўлиши кутилмоқда.\nКечаси баъзи туманларда термометр минус 16-21 даражагача тушади, ТБАОнинг шарқий қисмида 36-41 даража совуқ бўлиши кутилади. Помирнинг шарқий қисмида - Булункулда ҳарорат 51-53 даражагача пасаяди.\nФавқулодда вазиятлар қўмитаси фуқароларга хавфсизлик чораларига риоя қилиш зарурлиги ҳақида эслатди.\nАввалроқ, январь бошида Тожикистонга минус 40 даражадаги Сибир совуғи келиши ҳақида хабар бергандик.\nФВВ, совуқ, об-ҳаво, Тожикистон\n17:44 27.01.2021 (Янгиланган 17:46 27.01.2021)\nТОШКЕНТ, 27 янв - Sputnik. Россия президенти Владимир Путин Давосс форумининг очилиш маросимида онлайн нутқ сўзлади.\nЎз сўзида Россия президенти бугунги кунда дунёда содир бўлаётган глобал жараёнлар ва муаммолар, коронавирус пандемияси ва вакцина яратиш масалалари ҳақида тўхталиб ўтди.\nВладимир Путин айтишига қараганда, 2020 йилда содир бўлган COVID-19 пандемияси инсоният учун мисли кўрилмаган чақириқ бўлган. Коронавирус туфайли бутун дунёда иқтисодий ва ижтимоий муаммолар кескинлашган.\nБиринчи навбатда, бунга сабаб - иқтисодий муаммолар. Камбағал давлатлар ва жамиятнинг даромади кам бўлган қатлами пандемия оқибатида янада оғир аҳволга тушиб қолиши оқибатида норозилик даражаси кескин ошиб бормоқда. Бу эса келажакда давлатларни, жамиятларни парчаланишига, барчанинг барчага қарши уруши бошланиши мумкин.\nРоссия президенти фикрига кўра, дунёда сўнгги бир неча ўн йилликда олиб борилган глобализация жараёнлари – фақат Америка ва Европанинг йирик корпорациялари даромади ошишига олиб келган. Дунёдаги энг йирик рақамли компаниялар эса ҳукуматлар билан рақобат қилиш даражасига етган.\n“Инсоният тарихида турли давлат ва жамиятлар орасида рақобат, кураш, манфаатлар тўқнашуви ҳеч қачон тўхтамаган, лекин пандемия каби барча учун оғир бўлган даврларда – барча давлатлар саъй-ҳаракатларини бирлаштириши мақсадга мувофиқ бўлар эди. Менимча ҳозир айнан ана шундай вақт”, - деди Путин.\nБундай ҳамкорлик, хусусан коронавирусга қарши вакцина яратиш соҳасида йўлга қўйилиши мумкин. Коронавирусга қарши вакцинани барча давлатларга, жумладан Африка давлатларига ҳам етказиб бериш керак.\n© Sputnik / Алан Булкаты\nЕвропа Россия билан муносабатларини қутқаришга уринмоқда – ўз келажагини ҳам\nИккинчидан, бадавлат давлатлар камбағал давлатлар билан маслаҳатлашган ҳолда миграция муаммоларини ҳам ҳал қилиши мумкин.\nРоссия президенти, шунингдек “бир чўққили дунё” қуришга бўлган уриниш даври тугаганини маълум қилди. Ушбу вазиятда глобал можарога йўл қўйилса – инсоният цивилизацияси йўқ бўлиб кетиши хавфи жуда катта.\nБугунги кунда давлатлар бир бири билан кўп қиррали ҳамкорликни йўлга қўйишлар керак. Ана шунда барча сиёсий, иқтисодий ва гуманитар муаммоларни енгиш мумкин бўлади, дейди Путин.\nНутқ сўнггида Россия президенти Европа давлатларига ўтган замон қўрқувларидан воз кечиб Россия билан тўлақонли ҳамкорликни йўлга қўйишга чақирди.


Xiaomi'нинг энг арзон смартфони 1 ойда миллион дона сотилди - Terabayt.Uz\nXiaomi'нинг энг арзон смартфони 1 ойда миллион дона сотилди\nБир неча кун аввал Xiaomi компаниясининг вице-президенти Ману Кумар Джейн (Manu Kumar Jain) ўзининг Twitter аккаунтида компаниянинг энг арзон модели бўлган Xiaomi Redmi 5A бренднинг энг оммабоп ва харидоргир смартфони бўлиб турганини маълум қилган. Унинг сўзларига кўра, компания бир ойнинг ичида Redmi 5A моделидан миллион дона сотишга муваффақ бўлган.\nАйниқса, Redmi 5A Осиёнинг аҳолисининг даромади паст мамлакатларида яхши сотилмоқда. Смартфоннинг халқаро бозордаги нархи $94 доллар.\n5 дюймли Xiaomi Redmi 5A аппарат таъминоти учун таниқли ва ишончдан ўтган 4 ядроли, частота тезлиги 1,4 ГГц бўлган Snapdragon 425 танланган. Ҳамёнбоп модел бўлгани боис, Xiaomi Redmi 5A HD дисплей, 2 Гб оператив ва 16 Гб доимий хотира билан таъминланган. microSD ёрдамида хотирани 128 Гб.гача кенгайтириш мумкин.\nXiaomi Redmi 5A камерафон эмас ва унга 13 мегапикселли бош ҳамда 5 мегапикселли олд камера танланган. Бу борада унинг имкониятлари бошланғич даражада.\n2 та SIM-картали Смартфон куч-қуввати учун ток сиғими 3000 мА соат бўлган аккумулятор масъул бўлган.\nЎлчамлари: 139 x 70 x8.5 мм., вазни -- 137 грамм.\nШу билан бирга, смартфоннинг яп-янги Android Nougat'нинг ўзлаштирилган MIUI 9 операцион тизимида ишлаши ундаги энг катта янгиликлардан биридир.\n1 101 700 сўм\nRedmi 5A 16 GB Grey Global\n885 000 сўм 1 101 700 сўм\nRedmi 5A 16 GB Gold Global\nRedmi 5A 16 GB Gold\n820 000 сўм 1 050 000 сўм\n864 000 сўм 1 050 000 сўм


Ноқонуний шаръий никоҳ ўқиган мулла жаримага тортилди - 01.08.2019, Sputnik Ўзбекистон\nБулунғурда калтакланган 10 кунлик келинга ноқонуний никоҳ ўқиган мулла жаримага тортилди. 01.08.2019, Sputnik Ўзбекистон\n15:14 01.08.2019 (янгиланди: 09:46 04.08.2019)\nБулунғурда калтакланган 10 кунлик келинга ноқонуний никоҳ ўқиган мулла жаримага тортилди.\nТОШКЕНТ, 1 авг – Sputnik. Бир ой олдин Булунғур туманида ўласи қилиб калтаклан 10 кунлик ёш келинчак ҳикояси бутун Ўзбекистонни ларзага солган эди.\nКеча ушбу келинни дўппослаган эркакка 3 йилу 8 ой қамоқ жазоси берилгани хабар қилинан эди. Бугун ушбу ҳолат юзасидан яна бир киши жазоланди.\n“З.Умарованинг шаръий никоҳини ўқиган мулла Р.Бадалов эканлиги аниқланиб, Р.Бадалов З.Умарованинг отасининг ўртоғи эканлиги маълум бўлди. Суд тартибида ўрганилиб чиқилиб, 2019 йил 16 июль куни туман маъмурий суди томонидан энг кам иш ҳақининг 2 бараварида 405 000 (тўрт юзи беш минг) сўм жарима ундирилган”, - деб хабар қилмоқда Sputnik мухбири.\nМаълумот учун - Ўзбекистонда ФХДЁдан олинган гувоҳномасиз, шаръий никоҳ ўқиш таъқиқланган.\nЭслатиб ўтамиз, ушбу воқеадан сўнг Самарқанд вилояти Хотин-қизлар қўмитасининг ташаббуси билан мунтазам равишда алкогол ичимликларни истеъмол қилувчи оилали эркаклак махсус рўйхатган олинган эди.


Мазҳаб ҳақида тушунча — XOJA BUXORIY O'RTA MAXSUS BILIM YURTI\nМазҳаб ҳақида тушунча\nМазҳаб сўзи араб тилидан олинган бўлиб луғатда йўналиш, оқим, йўл, таълимотдемакдир. Муқаддас динимиз истилоҳида эса фиқҳий йўналишларга нисбатан айтилади.\nФиқҳ сўзи ҳам араб тилидан олинган бўлиб луғатда бир нарсани нозик жойларигача тушунишга айтилади. Шариат истилоҳида эса “шаръий далиллардан фаръий ҳукмларни чиқаришга фиқҳ деб аталади”. Фиқҳ фани тарихига назар соладиган бўлсак Исломнинг аввалги даврида тафсир , ҳадис усулул фиқҳ, ва бошқа илмлар каби фиқҳ илми ҳам алоҳида илм шаклида ажралиб чиқмаган эди.\nҲижрий биринчи асрнинг иккинчи ярми ва иккинчи асрда Ислом дини дунё бўйлаб кенг тарқалди . Араб бўлмаган турли халқлар ҳам мусулмон бўлдилар. Табиийки улар ўзларига Қуръони Карим ва Набиййимиз соллаллоҳу алайҳи васалламнинг суннатларидан шариат аҳкомларини чиқариб, тартибга солиш имконига эга эмас эдилар. Шундай қилиб, аста — секин, кишиларга диний ҳукмларни ўргатадиган, уларнинг саволларига жавоб берадиган кишилар ажраб чиқа бошлади. Аста- секин Ислом оламининг турли жойларида фақиҳ уламолар етишиб чиқа бошладилар. Ушбу уламолар ўз илмий ишларида фиқҳий ижтиҳодларига тўртта нарсани асосий манбаъ қилиб олганлар .\nБиринчиси: Қуръони Карим.\nИккинчиси: Расуллуллоҳ соллаллоҳу алайҳи васалламнинг суннатлари.\nУчинчиси: Ижмў — бир даврнинг ижтиҳод аҳли бўлган уламоларнинг бир овоздан бирор масалани қабул қилишларидир.\nТўртинчиси: Қиёс. Яъни, аввалги манбаъларда ҳукми келамаган масалани, шунга ўхшаш мазкур манбаъларда ҳукми бор нарсага қиёслаб ҳукм чиқариш.\nФақиҳларимиз суянадиган масдарлардан яна урф, масолиҳул мурсала, шаръу ман қаблана шаръун лана каби баъзи мабаълар ҳам бор. Улар мазкур тўртта асосий ва қолган ёрдамчи манбаъларга суянган ҳолда кўп масалаларни ҳал қилганлар. Ўшадаврда кўплаб фақиҳлар етишиб чиққанлар. Уларнинг кўпчилиги ўзлари дунёдан ўтишлари билан, фиқҳий ишлари ҳам қолиб кетган.\nАммо мусулмонлар орасига кенг тарқалган шогирдлари ва орқасидан эргашувчилари кўп бўлган уламолар “фиқҳий мазҳаб соҳиблари” деб тан олинган. Шулардан тўртталари бутун дунёга машҳур бўлганлар ва уларнинг мазҳаблари мусулмонлар жумҳури томонидан “расмий фиқҳий мазҳаблар” деб тан олинган. Булар қуйидаги мазҳаблар: Ҳанафий мазҳаби. Шофеъий мазҳаби. Моликий мазҳаби. Ҳанбалий мазҳаби.\nАминов Рустам, ўқитувчи.\n“Фиқҳий йўналишлар ва китоблар” асари асосида тайёрлади.\nPrevious Ҳаракат, давомийлик ва ҳиммат ҳақида\nNext Муҳаммад Али Собуний


Берлин Тожикистондан ўғирланган машиналарни қайтариш талабида қатъий - BBC O'zbek\nБерлин Тожикистондан ўғирланган машиналарни қайтариш талабида қатъий\nImage caption Аксарият олмон машиналарида GPS қидирув-кузатув ускунаси бор\nОлмон мулозимлари Тожикистон ҳукуматига ўғирланган машиналарни қайтариш талаби билан жиддий босим кўрсатишмоқда.\nБерлин адлия мулозимларига кўра, Тожикистонда 200 атрофида ўғирланган олмон машиналари бор.\nБерлин даъво қилаётган ўғирланган қимматбаҳо машиналар Тожикистонда икки йил аввал пайдо бўлган экан.\nБерлин Адлия вазири Томас Ҳайлман Душанбе мулозимларига расмий мурожаат билан чиқиб, ўғирланган машиналар мусодара этилиши ва қайтарилишини талаб қилган.\nТожикистон мулозимлари эса бу каби айбловларни, хусусан, ўғирланган машиналар қудратдаги раҳбарларга яқин шахсларнинг мулкига айланганини кескин рад этишмоқда.\nИкки йил аввал Тожикистонда 200 яқин ўғирланган машиналар борлиги текширувлар давомида аниқланган.\nБерлин шаҳар Адлия идорасидан Лиса Яника кўра, Олмон ва Литвалик мутахассисларнинг ҳаракатлари билан бу машиналар Тожикистонда эканлиги аниқланган.\nУнинг Би-би-сига айтишича, 200га яқин машина Тожикистонда эканлиги аниқланган ва улар орасида GPS қидирув ускунаси ўрнатилган BMW русимидаги машиналар ҳам бор.\nБу текширувлар икки йилдан ортиқ давом этган.\nБерлин томони Душанбедан машиналарни қайтаришга доир талабини биринчи марта изҳор этаётгани йўқ.\nТожикистоннинг Берлиндаги элчихонаси вакилларига кўра, Берлиннинг бу даъволари асоссиздир ва қудратдаги шахсларни айблаётган матбуот атайдан мамлакат раҳбариятининг номини қоралашга уринмоқда.\nАммо Берлиндагилар ўз машиналарини қайтариш учун ҳаракатларни тўхтатадиган кўринмайди.\nОврўподан ўғирланган машиналарни собиқ Шўро давлатларида сотиш йирик жиноий бизнес саналади.\nТожикистон ҳукуматидагиларга яқин шахсларнинг гўё ана шу ўғирланган машиналарда юришлари эса айни масалага жиддий сиёсий тус бермоқда.\nБозор фақат Тожикистондами?\nImage caption Олмон машиналарининг бозори ҳар ерда чаққон\nҒарб давлатларида ўғирланган машиналарнинг Марказий Осиёдаги йирик бозорларидан бири Тожикистон бўлиб қолмоқда.\nМутахассисларга кўра, қўшни Қирғизистонда ҳам вазият Тожикистондагидан кескин фарқ қилмайди.\nАммо Бишкекдаги мулозимлар Ғарбнинг сўнгги русумидаги қимматбаҳо араваларида юришдан бир маънода ийманишади.\nМатбуот ва омманинг ортиқча эътибори ва эҳтимол, кузатувчиларга бот-бот турфа сабаблар билан норозилик намойишлари ва инқилоблар Қирғизистон ҳукуматидагиларни бир маънода “ҳушёрроқ” бўлишга ундайди.\nТожикистон эса вазият бошқачароқ...\nАксарият ҳукумат мулозимлари ва уларнинг яқинлари айнан қимматбаҳо машиналарни кўз-кўз қилиб юришни ёқтиришади.\n“Машинангиз, ҳовлингиз ва эгнингиздаги кийим – қудрат белгиси саналади. Қанчайин дабдабалироқ бўлса, шунча яхши...Атрофдагилар ҳам шунга қараб муносабатда бўлишади. Фуқаролар уруши вақтида ва ундан кейинги илк йиллар кўчаларда автомат кўтариб ва ё тўппонча тақиб юриш урф бўлган эди. Ҳамма сиздан қўрқарди, ҳурмат қиларди...Халқ ҳам мулозимлар ҳам ўрганиб қолганди бунақа муносабатга, энди эса қурол олиб юрмайсиз, қиммат машина сотиб оласиз, қаср қурасиз”, дейди маҳаллий бизнесменлардан бири.\n“ Тожикистонда деярли ҳамма мана ўн йилдан ортиқ иномаркада юради, янгими, эскими, ўғирланганми фарқи йўқ. Нима учун ҳозир билиб қолишди бу машиналарнинг ўғирланганини? Чунки тепадагилар очкўз бўлиб кетишди. Энг қимматларини ўзларига, болаларига, қариндош-уруғларига бериб қўйишди...Пуллари кўпайди. Улар суриштирмагандан кейин бу машиналарни оддий одамлар нима қилсин”, деб куйинади Хўжандлик такси ҳайдовчиси Баҳодир.\nЎзбекистоннинг “текширувлари” беғаразми?\nImage caption Ҳар йили Тожикистонга Оврўпонинг юзлаб асосан эски машиналари келтирилади\nЎзбекистон мулозимлари қўшни Тожикистонга кириб келаётган минглаб машиналарга бугунга қадар кўз юмиб келишган.\nАммо Ғарб матбуотида Тожикистон мулозимларининг гўё ўғирланган машиналарда юриши ҳақида хабарлар пайдо бўлиши билан Ўзбекистон ҳам текширувларни бошлаб юборган кўринади...\nКуни кеча Ўзбекистон божхона қўмитаси ходимлари 20 та люкс русумидаги машиналарни ноқонуний олиб ўтиш ҳаракатида бўлган тожикистонликдан ушлаб қолгани хабар қилинди.\n12uz аталмиш ҳукуматпараст нашр ҳатто Оврўпода ўғирланиб Тожикистонга келтирилаётган машиналар ҳақидаги хабарида Президент Имомали Раҳмоннинг ўғли Рустам Имомалининг номини ва касбини ҳам қистириб ўтишни унутгани йўқ.\nТожикистон мулозимлари эса Ғарб матбуотидаги хабарлар, хусусан, Президент Раҳмоннинг яқинлари Олмониядан ўғирлаб келинган қимматбаҳо машиналарда юриши ҳақидаги даъволарни рад этишмоқда.